Peniaga dicekup berlumba haram di bandar Kota Bharu
Oleh ROHANA MOHD. NAWI

3 Mac 2023, 8:15 pm
KOTA BHARU – Seorang peniaga dicekup manakala rakan-rakannya yang lain terlepas apabila disyaki terlibat dengan kegiatan lumba haram membabitkan kumpulan kereta di Jalan Sultan Yahya Petra, Lundang di sini awal pagi tadi.
Lelaki yang berusia 23 tahun itu ditahan sepasukan pegawai dan anggota Bahagian Siasatan dan Penguatkuasaan Trafik kira-kira pukul 3.40 pagi selepas kereta jenis Honda Civic yang dipandunya berhenti di depan sebuah hospital swasta di sini.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan awal mendapati, suspek pada awalnya dilihat memandu secara berbahaya dan dipercayai berlumba dengan kereta lain dari arah Taman Maju ke Kompleks Balai Islam, Lundang di sini.
Menurutnya, anggota polis mendapati kumpulan itu memandu secara bahaya dan dikhuatiri boleh mengancam nyawa pengguna jalan raya yang lain.
“Anggota bertugas berjaya mengesan kumpulan kereta terbabit sebelum mengekori salah sebuah kereta jenis Honda Civic yang dipandu suspek. Lelaki itu kemudiannya memberhentikan keretanya di hadapan sebuah hospital swasta di Jalan Lundang di sini,” katanya ketika dihubungi Kosmo! hari ini.
Mohd. Rosdi memberitahu, suspek dibawa ke Ibu Pejabat Polis Daerah (IPD) Kota Bharu di sini dan direman selama tiga hari bermula hari ini untuk siasatan lanjut mengikut Seksyen 42(1) Akta Pengangkutan Jalan 1987.

Katanya, kereta dipandu suspek telah disita dan polis turut mengeluarkan 18 saman terhadap lelaki itu atas pelbagai kesalahan trafik. – KOSMO! ONLINE


Nyawa masih panjang, lelaki selamat kereta dihempap pokok
Oleh MASTURAH SURADI

3 Mac 2023, 9:41 pm
KOTA TINGGI – Seorang lelaki terselamat selepas Proton Saga dipandunya dihempap pokok tumbang dalam kejadian di Jalan Kota Tinggi-Ulu Tiram berhampiran Pulada, di sini hari ini.
Dalam kejadian kira-kira pukul 7.15 malam itu, kenderaan milik mangsa Mohd. Shafiq Ahmad, 27, mengalami kerosakan di bahagian enjin hadapan dan di kedua-dua pintu.
Katanya, kejadian itu berlaku begitu pantas menyebabkannya tidak sempat untuk memberhentikan kenderaan.
“Saya bawa kereta tidak laju kerana hujan renyai, ada beberapa kenderaan di depan saya yang sempat mengelak dan saya terpaksa brek kecemasan sebelum kereta dihempap.
“Saya juga terpaksa keluar dari pintu penumpang sebab pintu memandu terhalang pokok, bagaimanapun saya bersyukur kerana selamat dan tiada kecederaan,” katanya di lokasi kejadian.
Kejadian yang berlaku ketika hujan renyai itu menyebabkan kesesakan jalan raya hampir empat kilometer berikutan pokok tersebut menghalang laluan.

Pihak konsesi dilihat mengambil tindakan yang cepat dan tiba di lokasi kejadian setengah jam kemudian untuk memotong pokok berkenaan. – KOSMO! ONLINE


MRT 2 Laluan Putrajaya dibuka sepenuhnya 16 Mac ini
Oleh KOSMO!

3 Mac 2023, 9:56 pm
PETALING JAYA – Perkhidmatan Transit Aliran Massa (MRT) 2 Laluan Putrajaya akan mula dibuka sepenuhnya pada 16 Mac depan.
Pembukaan MRT 2 tersebut menyusul Laluan Putrajaya Fasa 2 dari stesen Kentonmen ke Putrajaya Sentral yang sudah siap sebelum ini.
“Saat yang dinanti-nantikan akhirnya tiba. Keseluruhan Laluan Putrajaya dari Kwasa Damansara sehingga Putrajaya Sentral akan beroperasi dari pukul 3 petang, 16 Mac 2023,” kongsi @MRTMalaysia di Twitter sebentar tadi.
Terdahulu, Fasa 1 MRT 2 sudah beroperasi pada Jun 2022 dengan perkhidmatan antara stesen Kwasa Damansara dan Kampung Batu.
Bagi laluan penuh, MRT 2 dilengkapi dengan 36 stesen, termasuk sembilan stesen bawah tanah sepanjang 57.7 kilometer. – KOSMO! ONLINE


Najib, Arul kanda bebas
Oleh Zuid Samson

3 Mac 2023, 9:15 pm


Doktor tersilap potong zakar pesakit disangka hidap tumor
Oleh KOSMO!

3 Mac 2023, 9:30 pm
ROM – Seorang doktor di Itali secara tidak sengaja mengerat zakar seorang pesakit lelaki selepas membuat diagnosis yang salah, lapor akhbar The Sun semalam.
Pakar urologi berusia 30 tahun di bandar Arezzo memotong kemaluan pesakit berusia lewat 60-an itu selepas kesilapan dalam diagnosis yang menyangka zakar lelaki itu mempunyai tumor.
Selepas menemui doktor berhubung masalah zakarnya, lelaki terbabit menjalani ujian dan diperiksa oleh pakar urologi tersebut.
Dia kemudian dimaklumkan menghidap tumor dan menjalani pembedahan sebulan kemudian di Hospital San Donato pada 13 November 2018.
Walaupun prosedur amputasi itu berjalan lancar, pembedahan itu kemudian didakwa sama sekali tidak diperlukan.
Menurut laman berita Corriere Arezzo, doktor gagal melakukan biopsi terhadap tumor tersebut. Laporan menunjukkan lelaki itu sebaliknya menghidap sifilis.

Pesakit itu kini cuba mendapatkan pampasan berikutan kesilapan itu. Perbicaraan awal kes tersebut dijadualkan pada 9 Mac depan di Arezzo.
Mangsa mengadu dia kini sukar membuang air kecil dan tidak lagi dapat melakukan hubungan seks. – Agensi


5 laluan di Tampin ditutup sepenuhnya akibat banjir – MB
Oleh MUHAMMAD HARRITH NOOR HISHAM

3 Mac 2023, 10:11 pm
TAMPIN – Lima jalan di daerah ini ditutup sepenuhnya akibat banjir berdasarkan maklumat sehingga pukul 6 petang tadi.
Menteri Besar Datuk Seri Aminuddin Harun berkata, laluan berkenaan membabitkan laluan FT001 Gemas Seremban (Sek 219) berhampiran Felda Sungai Kelamah dengan alternatif laluan N119 oe FT010 .
Empat lagi jalan yang ditutup menurutnya ialah laluan FT1276 (Sek 4.0) dengan alternatif laluan N13 Jalan Gemencheh Dangi; laluan N119 (Sek 3-4) dengan alternatif: FT001 Jalan Tampin Gemas FT010 Jalan Gemas Rompin; laluan FT001 (Sek 226) dengan alternatif jalan FT1280 Jalan Jelai Tambahan FT010 Jalan Rompin Gemas serta laluan N53 dengan jalan alternatif: FT1279 Felda Jelai Utama FT010 Jalan Gemas Rompin.
“Para pengguna jalanraya dinasihatkan agar sentiasa berhati-hati dan mengelak daripada melalui jalan yang ditutup,” katanya dalam Facebook hari ini.
Sehingga pukul 4 petang tadi, enam buah PPS masih beroperasi di Tampin menempatkan seramai 806 orang mangsa.
PPS Sekolah Kebangsaan (SK) Sungai Kelamah masih menempatkan bilangan mangsa banjir tertinggi iaitu seramai 528 orang diikuti PPS Sekolah Menengah Kebangsaan (SMK) Gemas seramai 105 orang.

Empat lagi PPS yang masih dibuka di Tampin adalah di Dewan Besar Gemas, Dewan Orang Ramai Kampung Tiong, Balai Raya Pasir Besar dan SK Londah. – KOSMO! ONLINE


Haaland dijangka terus mengamuk
Oleh SOPI SAMAILE

3 Mac 2023, 8:39 pm
AKSI perlawanan Liga Perdana Inggeris (EPL) semakin sengit terutama perebutan kedudukan kelompok lima terbaik liga setakat ini. Tekanan semakin dirasai setiap pengurus Fantasy Premier League (FPL) menjelang aksi minggu ke-26 malam ini.
Para pengurus FPL perlu merencanakan percaturan terbaik terutama tanpa menolak banyak mata minggu ini selepas tanpa perlawanan berganda.
Tumpuan bagi saingan minggu ke-26 tentunya terarah kepada pertembungan dua pasukan gergasi iaitu Manchester United dan Liverpool.
Sebagai langkah selamat, para pengurus FPL disarankan agar bijak membuat pilihan atau mengelak mengambil mana-mana pemain daripada kedua-dua pasukan itu dengan mencari pilihan lain yang lebih selamat.
Kosmo! berkongsi tips bagi membolehkan para pengurus FPL melakukan pertaruhan terbaik dalam usaha memburu mata maksimum untuk saingan minggu ini.

AARON RAMSDALE
PENJAGA GOL
AARON RAMSDALE
Penjaga gol Arsenal ini dijangka tidak berdepan masalah untuk mengekang gawang daripada dibolosi selepas pasukan itu dilihat memiliki kelebihan ke atas Bournemouth.

ERIC DIER
PERTAHANAN
ERIC DIER
Dilihat sudah kembali menemui prestasi terbaiknya selepas mengutip mata penuh selepas membantu Spurs membenam Chelsea 2-0.

BUKAYO SAKA
TENGAH
BUKAYO SAKA
Pemain antarabangsa England ini bakal memainkan peranan penting buat Arsenal yang memerlukan kemenangan untuk mengekalkan kedudukan tangga teratas EPL.

HARRY KANE
PENYERANG
HARRY KANE
Bintang England ini berada pada tahap terbaik ketika ini apabila terus membantu pengurus EPL memberi mata penuh selepas menewaskan Chelsea dan tidak berdepan masalah mengatasi Wolves.

ERLING HAALAND
KAPTEN
ERLING HAALAND
Penggempur Manchester City ini dipilih sebagai kapten berdasarkan prestasi semasanya yang cemerlang selain mengungguli carta penjaring terbanyak setakat ini.


Lelaki serang pasar raya milik keluarga isteri Lionel Messi
Oleh KOSMO!

3 Mac 2023, 8:30 pm
BUENOS AIRES – Dua lelaki bersenjata menyerang sebuah pasar raya di Argentina yang dimiliki oleh keluarga isteri Lionel Messi iaitu Antonela Roccuzzo, sebelum meninggalkan mesej kepada bintang bola sepak itu, lapor akhbar The Sun semalam.
Salah seorang suspek dirakam televisyen litar tertutup (CCTV) berjalan ke premis itu dan melepaskan beberapa das tembakan ke arah bidai logam, tingkap dan pintu depan.
Lebih enam tembakan dilepaskan ke arah pasar raya tersebut.
Suspek dikatakan turut meninggalkan mesej tulisan tangan yang berbunyi: “Messi, kami sedang menunggu anda. Javkin adalah pengedar dadah, dia tidak akan melindungi anda.”
Mesej itu ditulis menggunakan arang. Pablo Javkin pula merupakan Datuk Bandar Rosario ketika ini.
Sebuah stesen televisyen tempatan mendakwa suspek itu cuba memeras wang daripada Messi.

Pasar raya Supermercado Unico itu dikatakan milik keluarga Antonela dan difahamkan kini diuruskan oleh salah seorang sepupunya. – Agensi


Buat pusingan U, pemandu kenderaan pasukan polis disaman
Oleh MUHAMMAD NAJIEB AHMAD FUAD

3 Mac 2023, 8:21 pm
PETALING JAYA – Pihak polis mengeluarkan saman terhadap pemandu kenderaan pasukan polis yang terlibat kemalangan dengan sebuah kenderaan jenis Produa Myvi dalam kejadian di Jalan PJS 3/9 di sini, Selasa lalu.
Ketua Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian berlaku pada pukul 12.18 tengah hari itu berlaku ketika kenderaan pasukan sedang melakukan rondaan cegah jenayah dibawah pentadbiran Balai Petaling Jaya.
“Siasatan mendapati kemalangan berlaku apabila kenderaan pasukan dalam tugas rondaan cegah jenayah dipandu di lorong dua dari kiri jalan dan membuat pusingan U menyebabkan Perodua Myvi berada di lorong kanan jalan tidak dapat mengelak dan melanggar bahagian sisi kanan kenderaan polis tersebut.
“Satu kertas siasatan telah dibuka dan tindakan saman telah dikeluarkan kepada pemandu kenderaan polis berkenaan atas kecuaiannya ketika memandu,” katanya dalam kenyataan di sini hari ini.
Katanya, pihak polis menasihatkan semua pengguna jalan raya supaya tidak melakukan tindakan yang tidak mematuhi peraturan jalan raya sehingga menyebabkan bahaya kepada orang ramai serta terus melaporkan kepada pihak berkuasa sekiranya terdapat kesalahan dilakukan termasuk kenderaan polis. – KOSMO! ONLINE


Miliki hampir 5,000 gram ganja, 6 lelaki disyaki pengedar ditahan
Oleh AZMI NORDIN

3 Mac 2023, 7:55 pm
PETALING JAYA – Enam lelaki disyaki mengedar ganja ditahan selepas pihak polis menemui bahan khayal tersebut seberat 4,928 gram (g) dalam dua tangkapan berasingan, Isnin lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, dalam tangkapan pertama, tiga lelaki diberkas di dalam sebuah kereta jenis Toyota Fortuner berwarna perak di kawasan parkir sebuah kondominium Sri Damansara, di sini.
Katanya, hasil pemeriksaan pada pukul 6.30 petang itu mendapati suspek berusia 25 hingga 27 tahun itu memiliki dua ketulan mampat daun-daun kering disyaki dadah jenis ganja dengan anggaran berat 2,035 gram.
“Kita turut merampas satu rangkai kunci mengandungi dua anak kunci berserta key-chain. Ujian saringan awal air kencing mendapati ketiga-tiga suspek positif dadah jenis tetrahydrocannbinol.
“Hasil semakan rekod jenayah lampau mendapati seorang suspek mempunyai satu rekod di bawah Seksyen 3(1) Akta Penagih Dadah (APD) 1983, manakala dua lagi suspek tidak mempunyai rekod lampau,” katanya dalam kenyataan hari ini.
Hasil daripada maklumat serbuan pertama, tiga lagi lelaki tempatan berusia 25 hingga 31 tahun ditahan di sebuah rumah di Sungai Buloh, Selangor disyaki turut terlibat aktiviti pengedaran dadah jenis ganja, pada hari yang sama.

Menurut Fakhruddin, hasil pemeriksaan di dalam rumah tersebut, polis menemukan dadah jenis ganja seberat 2,893 gram.
Tambahnya, tiga buah kenderaan jenis Isuzu D-Max, Proton Saga serta Perodua MyVi telah disita dan ujian saringan awal air kencing ke atas dua suspek didapati positif dadah jenis tetrahydrocannbinol, manakala seorang lagi suspek negatif.
“Nilai keseluruhan rampasan dadah dianggarkan bernilai RM12,320 dan nilai sitaan berjumlah RM117,000. Kesemua suspek direman selama tujuh hari dan disiasat di bawah Seksyen 39B Akta Dadah Berbahaya (ADB) 1952,” katanya. -KOSMO! ONLINE.


Isteri PM Israel dikepung perusuh ketika gunting rambut
Oleh KOSMO!

3 Mac 2023, 6:30 pm
TEL AVIV – Polis Israel melancarkan misi menyelamat isteri Perdana Menteri, Benjamin Netanyahu, daripada situasi tegang di sebuah salun rambut yang dikepung oleh penunjuk perasaan antikerajaan di Tel Aviv, lapor laman berita MailOnline semalam.
Beribu-ribu penunjuk perasaan di serata kawasan dalam siri protes besar-besaran terhadap rancangan Netanyahu untuk merombak sistem kehakiman Israel dan melemahkan kuasa Mahkamah Agung.
Kelmarin, sekumpulan penunjuk perasaan bertempur dengan polis yang melepaskan bom tangan dan meriam air ke arah para perusuh ketika mereka menghalang lebuh raya di Tel Aviv, menyebabkan berpuluh-puluh orang ditangkap.
Namun, isteri Netanyahu, Sara memutuskan untuk menggunting rambut di salun dan ia merupakan satu keputusan yang silap kerana sekumpulan penunjuk perasaan menyedarinya serta mengelilingi bangunan itu.
Video di media sosial menunjukkan ratusan orang di luar bangunan salun tersebut menjerit dan membunyikan hon.
Dalam satu video lagi, berpuluh-puluh anggota polis sempadan separa tentera bergegas melalui jalan-jalan di Tel Aviv menuju ke salun tersebut di mana Menteri Keselamatan Israel, Itamar Ben-Gvir menyeru pasukan tersebut untuk melindungi nyawa Sara.

Satu rakaman video amatur menunjukkan Sara dibawa masuk ke dalam kenderaan yang dengan pantas menjerit meninggalkan tempat kejadian sambil orang ramai melaungkan perkataan: “Malulah!”
Netanyahu kemudiannya menghantar gambar menunjukkan beliau memeluk isterinya dengan memuat naik ciapan di Twitter bahawa Sara telah pulang ke rumah dengan selamat. – Agensi


LPF teliti isu berkait filem Mentega Terbang
Oleh MOHD. HUSNI MOHD. NOOR

3 Mac 2023, 7:12 pm
PUTRAJAYA – Lembaga Penapis Filem (LPF), Kementerian Dalam Negeri (KDN) mengesahkan tayangan atau penstriman filem kontroversi ‘Mentega Terbang’ adalah di luar bidang kuasa mereka.
LPF menerusi kenyataan akhbar hari ini berkata, semakan yang dilakukan mendapati, filem tersebut tiada dalam rekod penapisan pihak mereka selain ia ditayangkan secara dalam talian (melalui platform internet).
“Bagaimanapun, LPF sentiasa peka dan komited dalam memastikan unsur-unsur negatif termasuk elemen bertentangan akidah dalam filem dapat dicegah daripada disiarkan, dipamerkan, disebarkan, ditayangkan atau diedarkan secara konvensional kepada masyarakat umum di Malaysia,” katanya dalam kenyataan hari ini.
Menurut LPF, pihaknya kini sedang meneliti semua aspek berkaitan secara menyeluruh sebelum tindakan selanjutnya diambil berhubung dengan filem itu dan aduan boleh disalurkan jika ia ditayangkan secara konvensional di mana-mana premis.
Secara dasarnya, LPF melaksanakan tugas berdasarkan kepada Akta Penapisan Filem 2002 [Akta 620] yang menetapkan fungsi penapisan filem dan bahan publisiti filem kepada masyarakat umum kecuali melalui internet.
Terdahulu, Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar mahu Jakim mengemukakan ulasan terperinci kepada Suruhanjaya Komunikasi dan Multimedia Malaysia (MCMC) supaya tindakan undang-undang dapat diambil. – KOSMO! ONLINE


Cuaca buruk hampir seluruh negara sehingga lewat petang
Oleh KOSMO!

3 Mac 2023, 6:17 pm
PETALING JAYA – Amaran ribut petir dikeluarkan buat hampir seluruh negara ekoran cuaca buruk yang diramalkan bakal berterusan sehingga pukul 7 petang nanti.
Jabatan Meteorologi Malaysia (MetMalaysia) dalam laporannya berkata, ribut petir, hujan lebat dan angin kencang dijangka melanda seluruh negeri Pulau Pinang, Selangor, Kuala Lumpur, Putrajaya, Melaka dan Labuan.
Sementara itu, di Perak melibatkan daerah Kerian, Larut, Matang Dan Selama, Manjung, Perak Tengah, Bagan Datuk, Hilir Perak, Batang Padang dan Muallim.
“Bagi negeri di Pantai Timur, cuaca buruk yang sama tertumpu sekitar Gua Musang, Kelantan serta beberapa kawasan di Terengganu (Hulu Terengganu dan Dungun), termasuk tiga daerah di Pahang (Jerantut, Bentong dan Temerloh),” katanya di Facebook hari ini.
Tambah MetMalaysia, Negeri Sembilan turut berisiko dilanda hujan lebat serta ribut petir melibatkan Jelebu, Seremban, Port Dickson, Kuala Pilah dan Rembau.
“Di Sarawak merangkumi kawasan Sibu (Selangau), Mukah (Dalat dan Mukah), Kapit (Song dan Belaga), Bintulu, Miri (Subis) dan Limbang, manakala di Sabah pula dilaporkan melanda Pedalaman, Pantai Barat, Sandakan (Tongod, Telupid dan Beluran) dan Kudat,” jelasnya. – KOSMO! ONLINE


MyAirline paling digemari di Asia dan Oceania
Oleh KOSMO!

3 Mac 2023, 7:30 pm
LONDON – Syarikat penerbangan tambang murah Malaysia, MyAirline menduduki tempat pertama sebagai syarikat penerbangan paling disukai di Benua Asia dan Oceania manakala AirAsia berada pada kedudukan kelima yang paling tidak digemari di rantau itu, lapor portal berita MailOnline semalam.
Ia didedahkan menerusi kajian di Twitter selepas penyelidikan dilakukan dengan menggunakan peralatan kepintaran buatan (AI) bagi menganalisis teks dalam beribu-ribu siaran serta memberikan skor kepada syarikat-syarikat penerbangan.
Syarikat MyAirline mendapat markah 57.5 peratus, menyebabkan ia paling disukai di Asia dan Oceania.
Sementara itu, AirAsia pula memperoleh 54.2 peratus dari segi syarikat penerbangan yang tidak digemari, menyebabkan ia menduduki tempat kelima dalam senarai itu.
Kajian itu yang dijalankan pada Disember 2022 oleh S Money itu juga membahagikan keputusan kepada wilayah-wilayah di dunia.
Dalam pada itu, syarikat penerbangan Bearskin dari Kanada adalah paling disukai di seluruh dunia dengan mendapat 53.4 peratus manakala syarikat tambang murah India, Go First merupakan paling tidak disukai dengan memperoleh 73.8 peratus. – Agensi


Mahkamah: Gulam Rusol lepas, bebas tuntutan palsu lebih RM1.2 juta pada MOA
Oleh NUZULSHAM SHAMSUDDIN

3 Mac 2023, 8:00 pm
KUALA LUMPUR – Seorang bekas pengarah syarikat dan bekas ketua pegawai kewangan dilepas dan dibebaskan berhubung tuntutan palsu lebih RM1.2 juta kepada Kementerian Pertanian dan Industri Asas Tani (MOA), sembilan tahun lalu.
Hakim Mahkamah Sesyen Rozina Ayob memutuskan demikian selepas mendapati pihak pendakwaan gagal menimbulkan prima facie terhadap tertuduh Gulam Rusol Md Ismail, 60, dan Kamaruzzaman Kamaludeen, 50, di akhir kes pendakwaan.
Dalam penghakimannya, Rozina berkata, berdasarkan keterangan saksi-saksi pendakwaan, eksibit yang dikemukakan dan membaca serta mendengar hujahan, mahkamah mendapati terdapat kecacatan pada pertuduhan berkenaan.
Menurutnya, pasukan pendakwaan gagal menyatakan secara lengkap butiran palsu yang didakwa telah memperdayakan Kementerian Pertanian dan Industri Asas Tani.
Mengikut pertuduhan, Gulam Rusol sebagai presiden dan pengarah Syarikat Natureceuticals didakwa mengemukakan permohonan bagi tuntutan bayaran balik pembelian ‘stickpack machine’ berjumlah RM1.25 juta kepada seorang individu di Kementerian Pertanian dan Industri Asas Tani dengan niat memperdayakan ejen itu.
Dokumen tersebut didakwa mengandungi butiran palsu iaitu salinan invois Nothern Petrochem Sdn Bhd, salinan pesanan pembelian Natureceuticals Sdn Bhd, dua salinan masing-masing baucar pembayaran dan cek Maybank, sedangkan pembelian mesin itu tidak pernah dibekalkan.

Perbuatan itu didakwa dilakukan di Pejabat Pembangunan Herba, di kementerian itu, di Aras 2, Bangunan Galeri PjH, Lot 29, Jalan P4W, Presint 4, Persiaran Perdana, Putrajaya, pada 16 Disember 2014.
Sementara itu, pegawai kewangan Kamaruzzaman, 50, mengaku tidak bersalah atas pertuduhan bersubahat dengan Gulam Rusol berhubung perkara sama di tempat dan masa serupa.
Justeru kedua-dua tertuduh didakwa mengikut Seksyen 18 Akta Suruhanjaya Pencegahan Rasuah Malaysia 2009 (SPRM), yang boleh dihukum penjara maksimum 20 tahun dan denda lima kali ganda jumlah dipalsu atau RM10,000, jika sabit kesalahan.
Dalam kes ini, pendakwaan dikendalikan oleh Timbalan Pendakwa Raya, Rasyidah Murni Azmi dan Natrah Fareha Rahmat.
Pembelaan untuk Gulam Rusol pula oleh peguam, Wan Azwan Aiman Wan Fakhruddin sementara peguam, Muhammad Irzan Iswatt Mohd Noor bagi pihak Kamaruzzaman.
Seramai 15 saksi pendakwaan dipanggil memberi keterangan dalam prosiding kes bermula 28 Januari 2022. – KOSMO! ONLINE


Liga Super: KDA FC tidak ambil mudah cabaran PDRM FC
Oleh MOHD. RAFIE AZIMI

3 Mac 2023, 6:46 pm
ALOR SETAR – Meskipun tampil sebagai pasukan pilihan dalam perlawanan menentang PDRM FC pada malam esok, Ketua Jurulatih Kedah Darul Aman FC (KDA FC), Mohd. Nafuzi Zain mengingatkan pemain supaya tidak mengambil mudah cabaran The Cops.
Kata beliau, semua pemain diminta memberikan persembahan terbaik dan berhati-hati dengan sebarang elemen kejutan yang mungkin ditampilkan pasukan lawan.
“Mereka ada beberapa pemain bagus seperti Bruno Suzuki yang pernah bersama saya ketika di Terengganu dulu. Mungkin keputusan dua perlawanan awal tidak menyebelahi PDRM tetapi mereka tetap pasukan yang bagus dan bukan mudah untuk kami meraih perlawanan malam esok.
“Memang saya risaukan elemen kejutan tetapi saya gembira melihat keadaan pemain KDA FC bagi menghadapi perlawanan esok. Ketika ini ‘mood’ masing-masing amat baik dan kita perlu bermain untuk mendapatkan tiga mata di laman sendiri bagi menggembirakan penyokong,” katanya ketika ditemui pada sidang akhbar di Stadium Darul Aman di sini hari ini.
Mengulas mengenai keadaan fizikal pemain ketika ini, Mohd. Nafuzi memaklumkan terdapat beberapa pemain mengalami kecederaan antaranya ketua pasukan Manuel Ott di bahagian kaki dan Manuel Hidalgo di bahagian rusuk.
“Kami akan menilai keadaan mereka untuk diturunkan malam esok. Selain itu disebabkan jadual yang agak padat dengan kami akan turut menentang Pulau Pinang Rabu depan, ada kemungkinan kami akan membuat penggiliran pemain,” ujarnya.

Dalam pada itu pemain pertahanan kiri, Muhammad Ariff Farhan Md. Isa berkata, dia bersama rakan sepasukan di bahagian pertahanan sudah bersedia untuk menyerap tekanan daripada barisan serangan PDRM FC yang dijangka berusaha habis-habisan setelah ketandusan gol dalam dua perlawanan awal.
“Selepas mencatatkan satu kekalahan dan satu seri, sudah pasti PDRM FC dahagakan kemenangan. Justeru kami di bahagian pertahanan memiliki tugas penting untuk memastikan pintu gol tidak dibolosi. Setakat ini apa yang boleh saya katakan kami tidak berada di bawah tekanan malah bersemangat berdasarkan dua keputusan awal,” ujarnya. – KOSMO! ONLINE


GrabFood perkenal Saver Delivery – caj penghantaran makanan terendah
Oleh MUHAMMAD IKHWAN IDERIS

3 Mac 2023, 6:45 pm
PETALING JAYA – GrabFood Malaysia merombak pilihan penghantarannya bagi meningkatkan akses dan menjadikan caj penghantaran makanan lebih mampu milik buat rakyat Malaysia, dengan memperluaskan ciri Saver Delivery ke bandar-bandar di seluruh negara bermula 28 Februari.
Pilihan Saver Delivery menyediakan pilihan bayaran penghantaran yang lebih rendah untuk pengguna GrabFood.
Berkongsi inspirasi di sebalik penambahan berkenaan, Pengarah Komersial dan Penghantaran di Grab Malaysia, Jiong Jian Tan berkata, dalam persekitaran semasa, pihaknya percaya kepentingan untuk terus meningkatkan mutu perkhidmatan, menjadikannya lebih berpatutan sambil memenuhi keperluan pelbagai pengguna.
“Di samping memiliki rangkaian restoran terluas dan digemari rakyat Malaysia, Saver Delivery membolehkan kami menawarkan pilihan kos penghantaran terendah di seluruh negara.
“Kami berharap dengan penambahbaikan ini, kami dapat memberi perkhidmatan kepada lebih ramai rakyat Malaysia dan menyediakan kemudahan yang boleh diakses, sesuai dengan gaya hidup mereka,” katanya dalam satu kenyataan.
Pilih Saver Delivery ketika semak keluar.
Mula diuji pada November tahun lalu, Saver Delivery menyediakan pilihan bayaran penghantaran terendah dari RM1 daripada rangkaian restoran terluas di GrabFood, sebagai pertukaran untuk masa penghantaran yang sedikit lebih panjang.

Ini dilakukan dengan mengumpulkan pesanan dari arah sama yang akan dilalui oleh rakan kongsi penghantaran, jadi pilihan Saver Delivery hanya tersedia untuk rakan kongsi pedagang yang layak, bergantung pada beberapa faktor seperti masa pesanan dan lokasi.
Rakan kongsi penghantaran yang menyempurnakan pesanan Saver Delivery akan diberi pampasan yang sama seperti pilihan penghantaran lain. Bukan itu sahaja, ciri baharu ini berpotensi memberi mereka peluang untuk menyiapkan lebih banyak pesanan dalam tempoh masa yang ditetapkan, yang seterusnya memberikan lebih banyak pendapatan.
Ciri Saver Delivery menyediakan caj penghantaran serendah RM1.
Pengembangan pilihan Saver Delivery turut menyaksikan pengenalan Penghantaran Terus (Direct Delivery) dalam pilihan penghantaran yang telah diperbaharui, memberikan masa penghantaran lebih singkat untuk pengguna yang mahukan pesanan mereka tiba lebih cepat.
Selain itu, terdapat juga ciri untuk memilih waktu ketibaan pesanan dan alternatif untuk mengambil pesanan sendiri bagi menyediakan pengguna pelbagai pilihan mudah untuk mendapatkan makanan kegemaran mereka.
Tan menambah, dengan menjadikan penghantaran makanan lebih mudah diakses oleh pengguna dan memenuhi keperluan pelbagai jenis pelanggan, pilihan penghantaran GrabFood yang dinaik taraf itu turut memberi manfaat kepada rakan kongsi penghantaran dan rakan kongsi pedagangnya dengan merangsang peluang pendapatan tambahan.
“Kami komited untuk terus meningkatkan perkhidmatan dengan menyediakan penyelesaian nilai tambah kepada semua dalam ekosistem platform Grab.
“Menerusi langkah ini, kami berharap dapat melindungi kemampanan operasi dan terus menyediakan kemudahan mampu milik kepada pengguna, selain sebagai sumber peluang pendapatan untuk peniaga dan rakan kongsi penghantaran,” ujarnya. – KOSMO! ONLINE


ADUN didakwa perlekeh Menu Rahmah, tuang air oren jadi kuah
Oleh KOSMO!

3 Mac 2023, 6:22 pm
PETALING JAYA – Tindakan seorang Ahli Dewan Undangan Negeri (ADUN) ‘memperlekeh’ Menu Rahmah dilihat kurang sopan dan memalukan oleh pengguna media sosial.
Menerusi perkongsian di laman aplikasi TikTok memaparkan ADUN terbabit menuang air oren ke atas nasi yang dimakannya.
Klip video berdurasi 15 saat itu menunjukkan ADUN terbabit seolah-olah tidak berpuas hati dan berkongsi kekurangan pada Menu Rahmah itu.
“Ikan seekor, sayur dua keping kuah tak ada pula. Ni lihat aku letak kuah dia air oren, baru ada rasa nasi sikit, jadilah,” katanya dalam video tersebut.
Susulan perkongsian itu, rata-rata netizen mengecam tindakan ADUN terbabit yang didakwa mereka sangat memalukan dan menghina rezeki yang ada didepannya.
“Bukan semua orang kaya dan mampu macam YB nak makan sedap.”kata Jack Sepirow

Turut meninggalkan komen adalah seorang lagi pengguna dikenali sebagai Sunnah Wahyu.
“Orang susah sangat-sangat bersyukur dpt makan macam tu,” katanya.-KOSMO! ONLINE\


Azhan Rani tolak tak kuat pun, saya salah ‘landing’ – Fasha Sandha
Oleh MOHAMMAD SHAHEMY AZMI

3 Mac 2023, 7:06 pm
PETALING JAYA – Pelakon Fasha Sandha mendedahkan kemalangan yang berlaku sewaktu adegan dibelasah Azhan Rani sehingga mengakibatkan kecederaan mata kirinya bukanlah berpunca daripada tolakkan kuat aktor tersebut, sebaliknya berlaku atas kecuaian sendiri.
Penjelasan tersebut dikongsi Azhan dalam Instagramnya selepas menerima kiriman mesej suara (voice note) daripada Fasha yang menerangkan kejadian sebenar semasa hari kejadian pada Rabu lalu.
“Abang (Azhan Rani) jangan risau. Orang kata abang tolak kuat, tapi sebenarnya abang tolak tak kuat pun. Video ada abang tolak tak kuat. Cuma andaian orang sahaja. Orang dalam industri takt ahu abang bukan tolak betul-betul pun.
“Cuma ‘acting’ sahaja, saya yang tolak badan sendiri dan landing (terjatuh) di tempat yang salah. Benda dah berlaku nak buat macam mana. Saya tak mahu orang salahkan abang,” kata Fasha.
Sementara itu, menerusi hantaran terkini Azhan, pelakon berusia 47 tahun itu telah berkongsi video semasa menziarahi Fasha di hospital dan bertemu dengan suami kepada aktres tersebut iaitu pelakon, Aidil Aziz.
Kata Azhan, keadaan Fasha semakin baik dan dalam proses untuk sembuh sepenuhnya, berkat doa daripada ramai pihak yang tidak putus-putus mendoakan kesejahteraannya.

“Insya-Allah dia (Fasha) dalam proses menyembuhkan diri dan semakin baik, berkat doa yang tidak putus-outus daripada semua.
“Maaf saya tidak berminat untuk ulas apa-apa buat masa ini, biar Fasha sendiri yang jelaskan selepas dia sihat dan pulih 100 peratus,” ujar Azhan.
Sedar dirinya dikecam selepas dituduh menjadi punca kecederaan yang dialami pelakon cantik itu, Azhan berkata dia tidak kisah dengan pandangan dan kecaman yang diterima daripada pelbagai pihak andai perkara itu boleh melegakan hati mereka.
“Buat masa ini saya raikan sahaja apa juga pandangan, kecaman atau tohmahan. Lepaskan sahaja pada saya andai itu boleh melegakan.
“Cuma jangan lupa titipkan doa buat pasangan pelakon saya, Fasha Sandha agar kembali pulih seperti biasa,” katanya.
Dalam video yang dikongsikan, kelihatan Azhan berani tampil bersemuka dengan Aidil dan mengucapkan terima kasih kerana menerima kunjungannya.
“Terima kasih juga Aidil kerana menyantuni kami (termasuk kru drama) yang sentiasa di sisi dari mula kemalangan sehingga hari ini.
“Berilah ruang buat Fasha berehat. Semoga hantaran ini mampu meredakan emosi semua. Teruskan berdoa,” katanya.
Dalam ruangan komen, rata-rata netizen memuji sikap Azhan apabila berani tampil bersemuka dengan keluarga Fasha selain percaya bahawa kemalangan yang berlaku itu tidak disengajakan.
“Kedua-duanya profesional. Terbaik saling memahami dan memaafkan. Semoga Fasha cepat sihat,” kata seorang netizen.
“Fasha sendiri tidak salahkan Azhan. Orang lain pula yang lebih-lebih,” kata seorang lagi pengguna Instagram.
“Aku dah agak Azhan tolak tak kuat. Tapi orang lain yang menggelupur kecam dia,” ujar seorang pengikutnya.
Terdahulu, Fasha Sandha mengalami kecederaan pada mata kirinya selepas terhentak pada bucu katil sewaktu menjalani penggambaran sebuah drama di selatan tanah air.
Disebabkan kemalangan tersebut, Fasha, 39, mengalami patah tulang mata kiri selain pendarahan bebola matanya, bengkak dan sedang dirawat di salah sebuah hospital pakar di Johor Bahru.
Menerusi kenyataan yang dikongsikan wakil kepada Fasha dalam Instagramnya, bahawa pelakon itu mengalami kecederaan ketika sedang menjayakan satu babak pergaduhan bersama aktor Azhan Rani untuk drama berjudul Anak Tuan arahan Along Kamaludin. – KOSMO! ONLINE


Raja Permaisuri Agong masak sardin untuk mangsa bah
Oleh AZIZAH SHAFIEI

3 Mac 2023, 5:54 pm
MARAN – Raja Permaisuri Agong, Tunku Azizah Aminah Maimunah Iskandariah berkenan mencemar duli memasak untuk mangsa banjir di Pusat Pemindahan Sementara (PPS) Kampung Baru Sungai Chedong di sini hari ini.
Baginda memasak bersama mangsa-mangsa banjir ketika mengunjungi PPS berkenaan bersama Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Masakan ikan sardin dicampur ikan masin sentuhan Raja Permaisuri Agong itu dinikmati oleh lebih 200 mangsa banjir.
Mangsa banjir, Rosnita Abdullah, 51, berkata, apabila mendengar Raja Permaisuri Agong mahu ke PPS itu, mereka sepakat untuk meminta baginda untuk memasak.
“Kami memang sudah merancang, kalau Tuanku (Permaisuri Agong) datang, kami nak mohon Tuanku masak. Kami hendak merasa air tangan Raja Permaisuri Agong. Alhamdulillah sedap sangat walaupun lauk sardin,” katanya.
Rosnita berkata, dia berasa terharu apabila Raja Permaisuri Agong bersetuju untuk memasak dan semestinya menjadi kenangan sepanjang hidupnya.

Sementara itu, Zaharah Mazlan, 38, pula berkata, dia tidak menyangka dapat merasa air tangan Raja Permaisuri Agong yang sering menjadi perbualan ramai sebelum ini.
“Dapat juga merasa masakan Tuanku. Sedap rasanya walaupun hanya memasak di PPS. Mungkin boleh tiru masakan apabila pulang ke rumah nanti,” ujarnya. – KOSMO! ONLINE


Teliti keperluan tubuh jawatankuasa khas siasat 1MDB
Oleh EDDY AQMAL MOHAMED HAMIDI

3 Mac 2023, 5:32 pm
PUTRAJAYA – Jurucakap Kerajaan Perpaduan, Ahmad Fahmi Fadzil memaklumkan penubuhan sebuah jawatankuasa khas berhubung skandal 1Malaysia Development Berhad (1MDB) tidak diperlukan memandangkan proses mendapatkan semula dana tersebut sedang dilakukan agensi-agensi terlibat.
Beliau berkata, penubuhan tersebut bagaimanapun boleh diteliti jika ia merupakan satu mekanisme penting untuk mempercepatkan proses mengembalikan dana itu.
“Buat ketika ini, perkara itu (penubuhan) tidak dibincangkan di mesyuarat Jemaah Menteri dan proses untuk mendapatkan semula dana sedang berjalan. Ada beberapa perkara dikenal pasti segera dalam usaha mengembalikan wang rakyat.
“Proses itu boleh dilihat apabila kerajaan berjaya mendapat persetujuan pengembalian lebih RM8.1 bilion daripada syarikat International Petroleum Investment Company (Ipic) dan Aabar Investments PJS sekali gus merupakan satu kemenangan untuk rakyat,” katanya.
Beliau berkata demikian ketika bercakap pada sidang akhbar pasca Mesyuarat Kabinet di sini hari ini.
Mengulas lanjut, Ahmad Fahmi berkata, perkara itu belum dibincangkan secara khusus, namun tidak menolak kemungkinan ia akan dibawa ke perhatian Perdana Menteri.

“Semestinya kita nak lihat di mana lagi pihak-pihak yang terkait dengan isu 1MDB ini sekiranya perlu mereka mengembalikan wang tersebut dan jika mekanismenya untuk mempercepatkan proses itu kita perlu wujudkan satu jawatankuasa khas yang khusus, maka saya percaya akan diteliti,” ujar beliau.
Terdahulu, Ahmad Fahmi sebelum ini dilaporkan mengulas tentang cadangan penubuhan satu jawatankuasa khas berhubung skandal 1MDB membabitkan bank Goldman Sachs akan dibawa untuk dibincangkan dalam mesyuarat Kabinet.
Ia susulan gesaan Ahli Parlimen Titiwangsa, Datuk Seri Johari Abdul Ghani terhadap kerajaan supaya meneliti kembali peranan peguam yang mewakili 1MDB kerana tidak memfailkan saman kepada bank pelaburan Amerika Syarikat, Goldman Sachs.- KOSMO! ONLINE


Lagi penempatan haram di Negeri Sembilan diserbu
Oleh NOR SHAFAWATI YUP

3 Mac 2023, 6:07 pm
SEREMBAN – Sebuah lagi penempatan haram pendatang asing tanpa izin (PATI) di kawasan berbukit berkeluasan dua padang bola sepak dikesan Jabatan Imigresen dalam serbuan berhampiran Bandar Ainsdale di sini hari ini.
Pengarah Imigresen Negeri Sembilan, Kennith Tan Ai Kiang berkata, dalam operasi pukul 1 pagi tadi, seramai 47 warga asing diperiksa dan daripada jumlah itu, seramai 32 orang telah diberkas.
“PATI yang ditahan terdiri daripada 16 lelaki, 15 wanita dan seorang kanak-kanak perempuan berusia setahun hingga 61 tahun. Kesemua mereka dipercayai tinggal di penempatan itu sejak beberapa tahun lalu bagi mengelak dikesan pihak berkuasa,” katanya dalam kenyataan di sini hari ini.
Jelas Kennith, semasa serbuan, terdapat beberapa PATI yang cuba meloloskan diri, namun tidak berhasil.
Beliau berkata, penempatan haram itu digempur hasil aduan dan maklumat orang awam serta tindakan risikan oleh pihak Jabatan Imigresen selama dua minggu.
“Pasukan operasi juga menemui kawasan yang didirikan khemah di dalam hutan berhampiran yang dijadikan tempat persembunyian PATI. Penempatan ini berada di kawasan permukaan tidak rata yang mendatangkan risiko kecederaan kepada pegawai operasi,” ujarnya.

Mereka yang ditahan melakukan kesalahan antaranya tiada dokumen pengenalan diri, tinggal lebih masa dan lain-lain kesalahan yang melanggar Akta Imigresen 1959/63, Akta Pasport 1966 dan Peraturan-Peraturan Imigresen 1963.
“Kesemua tahanan ini akan ditempatkan di Depot Imigresen Lenggeng, Negeri Sembilan untuk tujuan siasatan dan tindakan lanjut,” katanya. – KOSMO! ONLINE


Lee Chong Wei tiada sekarang tanpa BAM
Oleh MUHAMMAD HELMEE RAMLI

3 Mac 2023, 6:16 pm
KUALA LUMPUR – Legenda badminton tanah air, Datuk Lee Chong Wei tidak dapat membendung kesedihan apabila mengalirkan air mata ketika berkongsi pengalaman sepanjang 19 tahun karier bersama Persatuan Badminton Malaysia (BAM).
Pada majlis memperkenalkan patung lilin dirinya hasil rekaan Madame Tussauds Hong Kong di Kuala Lumpur hari ini, bekas pemain No.1 dunia itu menceritakan pahit jerih semasa bergelar jaguh kebangsaan.
Chong Wei menegaskan, beliau tidak mampu untuk berada di kedudukan sekarang sekiranya hanya mengharapkan kemampuan diri semata-mata tanpa bantuan daripada BAM.
“Saya perlu berterima kasih kepada seluruh rakyat Malaysia khususnya BAM. Tiada BAM, tiada Chong Wei, BAM sentiasa bersama saya daripada saya tiada apa-apa sehinggalah saya ada sesuatu (kejayaan-kejayaan diraih).
“Saya akui perjalanan kerjaya saya seperti ‘roller coaster’ yang ada turun naik. Paling saya ingat adalah ketika melayakkan diri ke Sukan Olimpik Rio 2016 yang mana saya berdepan kes doping.
“Ranking saya jatuh ke-182 dunia tetapi dengan sokongan semua pihak terutamanya BAM, saya dapat kembali sebagai pemain No.1 dunia dalam tempoh 11 bulan,” kata pemenang tiga pingat perak Sukan Olimpik itu.

Turut hadir pada majlis memperkenalkan patung lilin itu, Menteri Belia dan Sukan, Hannah Yeoh dan timbalannya, Adam Adli Abdul Halim serta Presiden BAM merangkap Presiden Majlis Olimpik Malaysia (MOM), Tan Sri Mohamad Norza Zakaria.
Jelas Chong Wei, beliau juga tidak akan mengecap kejayaan seperti yang diraihnya sebelum ini sekiranya bergerak secara bersendirian, sebaliknya memerlukan sokongan semua pihak termasuk BAM, penaja serta barisan kejurulatihan.
“Biasanya apabila ada kes doping seperti yang saya alami, penaja akan lari tetapi saya cukup bertuah kerana Yonex dan 100PLUS tetap memberikan sokongan penuh dan percaya dengan kemampuan diri saya.
“Saya juga berterima kasih kepada barisan jurulatih yang pernah membimbing saya seperti Datuk Misbun Sidek, Datuk Rashid Sidek, Hendrawan dan Datuk Tey Seu Bock yang banyak membantu saya,” ujarnya.
Patung lilin Chong Wei yang siap pada Oktober tahun lalu dan dipamerkan di Muzium Madame Tussauds Singapura singgah di Malaysia, hari ini sebelum dipindahkan secara kekal di Hong Kong esok.
Patung berkenaan diperagakan dengan jersi dipakai Chong Wei ketika Sukan Olimpik Rio 2016 yang menyaksikan dia meraih pingat perak ketiga dan terakhirnya pada temasya sukan terbesar dunia itu. – KOSMO! ONLINE


Ajak ‘marka’ buat jenayah ragut
Oleh SITI NUR MAS ERAH AMRAN

3 Mac 2023, 6:04 pm
SEBERANG PERAI – Kegiatan licik sepasang kekasih yang aktif meragut sejak awal Januari lalu memakan diri apabila mereka dicekup dalam serbuan berasingan minggu lalu dan semalam.
Suspek utama berusia 30-an diberkas pada pukul 6 pagi di Penang Sentral, Butterworth sebaik tiba dari Terminal Bersepadu Selatan (TBS), Kuala Lumpur pada 27 Februari manakala kekasihnya berusia awal 20-an pula ditangkap di Juru pada pukul 3.30 petang semalam.
Ketua Polis Daerah Seberang Perai Tengah (SPT), Asisten Komisioner Tan Cheng San berkata, suspek utama menunggang motosikal jenis Honda EX5 seorang diri dan berpura-pura bertanya arah sebelum merentap rantai emas yang dipakai mangsa.
“Teman wanitanya pula akan menjual hasil samun di kedai emas dan pajak gadai dengan menerima upah RM200.
“Penahanan pasangan itu berjaya menyelesaikan tiga kes ragut di daerah SPT dan satu kes di Kulim, Kedah membabitkan barangan kemas bernilai RM6,000,” katanya ketika ditemui di Ibu Pejabat Polis Daerah (IPD) SPT, di sini hari ini.
Siasatan mendapati suspek utama yang juga pekerja kilang positif dadah dan mempunyai tujuh rekod jenayah serta dadah.

“Teman wanitanya pula bekerja sebagai tukang urut dan memiliki empat rekod kes jenayah dan dadah,” jelasnya.
Suspek lelaki direman sehingga 6 Mac manakala teman wanitanya direman sehingga 7 Mac ini. Tiga pemilik kedai emas dan pajak gadai berusia 60 hingga 70-an turut ditahan bagi membantu siasatan kerana memiliki barang curi. – KOSMO! ONLINE


Banjir: Keadaan di Johor membimbangkan – Menteri KDN
Oleh ZULKIFLI MANZOR

3 Mac 2023, 6:11 pm
PETALING JAYA – “Keadaan banjir di Johor agak membimbangkan,” kata Menteri Dalam Negeri (KDN), Datuk Seri Saifuddin Nasution Ismail.
Menurut beliau, ada kawasan di negeri itu terlibat dengan banjir berdepan dengan situasi luar jangka.
“Chaah berdepan banjir paling teruk sejak 50 tahun lepas. Balai Polis Chaah tenggelam dan banyak harta benda musnah.
“Setakat pukul 12 tengah hari, seramai 31,430 mangsa banjir telah dipindahkan ke 211 PPS (pusat pemindahan sementara).
“Berita yang amat terkilan dan sedih adalah melibatkan tiga kematian, dua di Segamat dan satu di Kluang,” katanya dalam satu hantaran di Facebook hari ini.
Justeru, Saifuddin Nasution berkata, beliau memberikan komitmen pasukan polis akan mempertingkatkan sepenuhnya tahap operasi bagi menyelamatkan nyawa.

Menurutnya, beliau juga telah memberi arahan agar Bakul Rahmah KDN yang berupa keperluan makanan untuk segera disalurkan ke pusat pemindahan sementara (PPS).
“Sama-sama kita berdoa agar musibah ini segera reda,” katanya. – KOSMO! ONLINE


Polis rampas patung pocong takutkan penduduk
Oleh KOSMO!

3 Mac 2023, 5:26 pm
JAKARTA – Polis Indonesia merampas patung pocong yang membuatkan penduduk tempatan hidup dalam ketakutan di Mukim Nunukan, wilayah Kalimantan Utara, Selasa lalu.
Menurut laman berita Kompas, patung pocong itu berdiri tegak di Jambatan Sei Pegatason, sekali gus mengakibatkan ramai warga yang melintas memecut kenderaan masing-masing kerana ketakutan.
“Kita merampas pocong itu setelah menerima banyak aduan penduduk dan saya melihat ini (kewujudan pocong itu) sengaja diada-adakan,’’ujar ketua polis tempatan, Lumbis Ipda Dony Setyo Helga.
Patung yang dirampas itu dipakaikan dengan kain kafan dan ia mirip pocong.
Lumbis berkata, patung pocong tersebut ditempatkan di jambatan tersebut oleh pihak tidak bertanggungjawab. – Agensi


Warga emas mati ketika berasmara di kebun sawit
Oleh KOSMO!

3 Mac 2023, 5:51 pm
JAKARTA – Misteri penemuan mayat seorang lelaki warga emas di kawasan ladang kelapa sawit di Rokan Hulu, Sumatera akhirnya terbongkar apabila dia didakwa mati ketika sedang melakukan hubungan seks, lapor laman berita Suara.com.
Lelaki berinisial PM yang berusia 61 tahun itu didakwa sempat melakukan hubungan seksual dengan seorang wanita di kawasan ladang kelapa sawit tersebut.
Asisten Komisioner Polis Raja Napitupulu berkata, kejadian itu terbongkar selepas mayat mangsa ditemui pada Rabu lalu.
“PM dilaporkan hilang oleh keluarganya dua hari sebelum dia ditemui dalam keadaan tidak bernyawa,” kata Raja.
Polis mengesyaki seorang wanita berinisial PA, 26, menjalinkan hubungan sulit dengan PM. Lelaki itu pernah berjanji untuk membayar semua hutang PA dan memberi sedikit wang jika mereka melakukan hubungan seks seperti suami isteri.
PA kemudian bersetuju dan mereka bertemu. Ketika melakukan hubungan seks, PM didakwa sesak nafas dan kejang sebelum jatuh ke atas badan PA.

“Oleh kerana badan mangsa besar dan berat, PA kemudian menolak lehernya sehingga menghalang saluran pernafasan mangsa dan jatuh ke tanah. PA kemudian meninggalkan PM yang kaku tidak bergerak,” jelas Raja.
Selepas itu, PA mengambil telefon bimbit mangsa dan memadamkan kandungan perbualan mereka.
PA kemudian menceritakan kejadian itu kepada abangnya, YY yang kemudian meminta bantuan teman wanitanya bernama BP.
“PA dan YY pada awalnya berniat untuk menghilangkan barang bukti, namun BP bertindak mencuri motosikal mangsa,” tambah Raja.
Polis kemudian menahan ketiga-tiga suspek selepas identiti mereka dikenal pasti. Jika sabit kesalahan, tiga individu terbabit berdepan hukuman penjara sehingga 10 tahun. – Agensi


Stor seleweng diesel di Changlun diserbu
Oleh NORLIDA AKMAR IDROS

3 Mac 2023, 5:40 pm
CHANGLUN – Kementerian Perdagangan Dalam Negeri dan Kos Sara Hidup (KPDN) Kedah menyerbu sebuah stor yang disyaki menjalankan kegiatan penyelewengan diesel di Sungai Laka di sini semalam.
Dalam Ops Tiris kira-kira pukul 5.30 petang itu, sebanyak 5,620 liter diesel dianggarkan bernilai RM11,802 dirampas.
Pengarah KPDN negeri, Affendi Rajini Kanth berkata, serbuan ke atas stor tanpa nombor itu dilakukan susulan risikan dilakukan pegawai penguat kuasa KPDN negeri.
“Hasil pemeriksaan lanjut terhadap premis yang tidak berpenghuni tersebut menemui lapan intermediate bulk containers (IBC), 17 tong drum dan 34 tong jerry can yang mengandungi diesel. Kita turut merampas peralatan lain antaranya lapan unit tong fiber, sebuah mesin penjana kuasa, dua unit pam kelajuan tinggi dan tiga unit pam pemindahan diesel,” katanya dalam satu kenyataan di sini hari ini.
Kata beliau, siasatan dijalankan di bawah Seksyen 21 Akta Kawalan Bekalan 1961 dan dibaca bersama Seksyen 20 (1) akta sama kerana menyimpan barang kawalan iaitu diesel bukan di tempat yang dilesenkan. – KOSMO! ONLINE


Kerajaan akan tubuh jawatankuasa khas teliti isu royalti
Oleh KOSMO!

3 Mac 2023, 5:50 pm
PUTRAJAYA – Kerajaan akan menubuhkan satu jawatankuasa khas untuk meneliti isu royalti bagi pemuzik termasuklah waris Tan Sri P. Ramlee dan segala aspek berkaitan pembangunan industri muzik tanah air.
Menteri Komunikasi dan Digital, Ahmad Fahmi Fadzil berkata, kementeriannya bersama Kementerian Dalam Negeri dan Kos Sara Hidup (KPDN) akan bermesyuarat bersama minggu depan kerana isu royalti itu memberi kesan kepada penggiat industri itu keseluruhannya.
“Perkara itu ada dibangkitkan dalam mesyuarat Kabinet hari ini dan Perdana Menteri meminta kedua-dua kementerian ini melihat isu berkenaan termasuk meneliti semula Akta Perbadanan Kemajuan Filem Nasional Malaysia 1981 (Akta 244) sekiranya perlu dipinda dan jika ada kelompongan yang perlu diperbaiki.
“Akta ini telah digubal tahun lalu, banyak perkara dibangkitkan dalam akta ini yang mana industri perfileman sekarang jauh berbeza termasuk isu-isu melibatkan kewangan, medel dan medium perfileman dan sebagainya,” katanya pada sidang akhbar pasca Mesyuarat Kabinet hari ini.
Menurut Ahmad Fahmi, akta tersebut juga melarang ahli lembaga pengarah Finas dan keluarga terdekat menerima apa-apa geran Finas termasuklah dilarang daripada berkarya.
“Jadi perlu ada titik temu yang menetapkan had-had tertentu,” ujar beliau.

Dalam perkembangan berasingan, Ahmad Fahmi turut memaklumkan bahawa Jemaah Menteri pada Mesyuarat Kabinet pagi tadi telah diarahkan untuk meneliti Laporan Ketua Audit Negara (LKAN) Tahun 2021 Siri 2 yang membabitkan kementerian masing-masing.
Ahmad Fahmi berkata, arahan tersebut telah dikeluarkan oleh Perdana Menteri, Datuk Seri Anwar Ibrahim yang menegaskan bahawa perkara dibangkitkan LKAN perlu diselesaikan segera.
“Ujar perdana menteri, walaupun dapatan mungkin berkait isu sebelum ini, tetapi perkara yang dibangkitkan laporan tersebut mesti diselesaikan segera.
“Menteri perlu meneliti laporan membabitkan kementerian masing-masing dan menyelesaikan segera perkara yang dibangkitkan LKAN itu,” katanya yang juga jurucakap Kerajaan Perpaduan pada sidang akhbar pasca mesyuarat Kabinet di sini, hari ini.- KOSMO! ONLINE


Bekas pegawai bank didenda guna butiran pelanggan buat kad kredit
Oleh ASLIZA MUSA

3 Mac 2023, 4:54 pm
TAIPING: Seorang bekas pegawai pemasaran bank didenda RM8,000 oleh Mahkamah Majistret di sini, hari ini atas pertuduhan menipu majikannya dengan meluluskan kad kredit pelanggan bagi kegunaan sendiri pada November lalu.
Tertuduh, Leong Yew Hong, 31, juga berdepan hukuman penjara lapan bulan jika gagal membayar denda. Hukuman itu dibuat selepas tertuduh mengaku bersalah di hadapan Majistret Nur Atiqah Sapari.
Tertuduh yang ketika itu bekerja sebagai pegawai pemasaran eksekutif didakwa menipu majikannya dengan meluluskan kad kredit atas nama pelanggan dan dia yang bertanggungjawab menguruskan permohonan dan kelulusan kad kredit pada 27 November 2022.
Bagi pertuduhan tersebut, tertuduh didakwa mengikut Seksyen 418 Kanun Keseksaan yang membawa hukuman penjara sehingga tujuh tahun atau denda atau kedua-duanya.
Menurut fakta kes, mangsa membuat aduan kepada pihak bank setelah Sistem Maklumat Rujukan Kredit Pusat (CCRIS) menunjukkan terdapat kad kredit dikeluarkan atas namanya dan digunakan yang berjumlah RM8,564.40.
Siasatan yang dijalankan pengurus siasatan bank mendapati tertuduh mempunyai 17 kad kredit milik pelanggan lain setelah mendapatkan maklumat pelanggan sewaktu mengadakan promosi di sekitar Taiping.

Tertuduh melakukan permohonan dengan menggunakan kad pengenalan pelanggan serta mencetak maklumat kad pengenalan dan Kumpulan Wang Simpanan Pekerja (KWSP) mereka.
Media pada Selasa lalu melaporkan, seorang lelaki diberkas selepas disyaki menggunakan maklumat pelanggan untuk membuat permohonan kad kredit bagi kegunaan sendiri tanpa pengetahuan dan kebenaran sehingga mengakibatkan kerugian RM563,422. – KOSMO! ONLINE


Lelaki Rohingya lagak samseng mohon maaf, takut dihalau keluar Malaysia
Oleh KOSMO!

3 Mac 2023, 5:26 pm
PETALING JAYA – Seorang lelaki Rohingya yang berlagak ala samseng apabila memberi amaran kepada seorang aktivis agar tidak mencampuri urusan etnik mereka akhirnya tampil memohon maaf setelah teruk dikecam.
Menerusi satu video yang dimuat naiknya di media sosial, lelaki itu memohon maaf secara terbuka kepada semua rakyat Malaysia dan mengakui sudah kesal dengan tindakannya.
“Maafkan saya ustaz, saya dah buat salah dengan ustaz dan semua orang-orang di sini. Saya minta maaf.
“Maafkan saya,, saya rasa bersalah, saya tak sepatutnya berkata begitu. Mohon semua terima permohonan maaf saya,” katanya.
Bagaimanapun, menjengah di ruangan komen, ramai netizen yang masih tidak berpuas hati dan meminta pihak berkuasa supaya mengambil tindakan terhadap individu tersebut.
“Tiada maaf bagimu, datang Malaysia lagak samseng, baik hantar balik negaranya semula, datang negara orang buat cara macam pendatang, bukan bawa masalah,” komen seorang pengguna.

“Ada yang datang cari la tu, sebab itu dia buat permohonan maaf, ingatkan gengster, sekali buat masalah di negara orang, jangan harap akan tenang. Pihak berkuasa sila ambil tindakan,” kata Azmirul. – KOSMO! ONLINE


Warga emas ditemui dalam kereta hanyut banjir lepas tiga hari
Oleh ABDUL RASHID ABDUL RAHMAN

3 Mac 2023, 4:59 pm
ROMPIN- Tanda-tanya mengenai kehilangan seorang warga emas sejak Rabu lalu terjawab apabila mangsa ditemui lemas dalam keretanya di ladang kelapa sawit di Jalan Utama Felda Selancar 2 berhampiran Sekolah Menengah Perwira Jaya, di sini.
Mangsa, Abdullah Satar, 73, ditemui di dalam kereta jenis Proton Iswara yang dipercayai dihanyutkan air dalam kejadian banjir yang melanda Felda Selancar 2.
Ketua Polis Daerah Rompin, Deputi Superintendan Mohd. Azahari Mukhtar berkata, mangsa yang merupakan peneroka di Felda Selancar 2 ditemui pada pukul 6.40 petang semalam selepas banjir surut.
“Berdasarkan siasatan awal, keluarganya mendakwa mangsa hilang selepas keluar rumah sejak Rabu lalu dan gagal dihubungi menyebabkan mereka mencarinya.
“Anak mangsa mendakwa dihubungi rakannya yang memaklumkan kereta Proton Iswara mangsa dijumpai dalam ladang dengan lelaki itu berada di dalamnya,” katanya di sini hari ini.
Menurut Azahari, mayat mangsa dihantar ke Hospital Muadzam Shah untuk dibedah siasat. Kes diklasifikasi sebagai mati mengejut. – KOSMO! ONLINE


Banjir Johor: Tidak perlu isytihar darurat
Oleh EDDY AQMAL MOHAMED HAMIDI

3 Mac 2023, 5:02 pm
PUTRAJAYA – Kerajaan hari ini memutuskan untuk tidak mengisytiharkan sebarang darurat berhubung situasi semasa bencana banjir yang berlaku di Johor.
Jurucakap Kerajaan Perpaduan, Ahmad Fahmi Fadzil berkata, tumpuan kerajaan ketika ini adalah ke arah mengenal pasti tindakan-tindakan yang perlu dilakukan dengan kadar segera.
“Kita juga meneliti aset-aset kerajaan yang mampu dikerahkan ke lokasi terkesan dengan kadar segera malah Timbalan Perdana Menteri, Datuk Seri Zahid Hamidi juga telah turun sendiri ke beberapa lokasi terjejas untuk melihat sendiri beberapa isu yang perlukan penyelesaian segera.
“Antara lain yang dibincangkan dalam mesyuarat Jemaah Menteri adalah keperluan untuk membawa keluar atau menyambung semula jaringan jalan dan jambatan yang terputus sebelum ini akibat banjir,” katanya pada sidang akhbar pasca Mesyuarat Kabinet, di sini hari ini.
Ujar beliau, setakat hari ini, keadaan di Johor sedang diteliti oleh Jemaah Menteri dan kerajaan pusat akan menghulurkan bantuan kepada kerajaan negeri bagi mengatasi masalah banjir. – KOSMO! ONLINE


Pertikai pembebasan Najib ibarat hina mahkamah
Oleh EDDY AQMAL MOHAMED HAMIDI

3 Mac 2023, 5:07 pm
PUTRAJAYA – Tindakan pihak yang mempertikaikan keputusan melepas dan membebaskan bekas Perdana Menteri, Datuk Seri Najib Tun Razak daripada pertuduhan meminda laporan audit 1Malaysia Development Bhd. (1MDB) disifatkan sebagai menghina mahkamah.
Jurucakap Kerajaan Perpaduan, Ahmad Fahmi Fadzil berkata, tiada campur tangan dari pihak kerajaan dalam keputusan yang dibuat oleh mahkamah itu dan proses perundangan tersebut haruslah dihormati semua pihak.
“Ini proses mahkamah, jadi kita perlu hormati, malah Perdana Menteri, Datuk Seri Anwar Ibrahim telah berkali-kali ulangi bahawa beliau dan kerajaan tidak akan mencampuri urusan prosedur mahkamah.
“Jika ada yang membuat dakwaan kerajaan campur tangan atau mempertikaikan keputusan tersebut, itu adalah perbuatan menghina mahkamah,” katanya pada sidang akhbar pasca Mesyuarat Kabinet, di sini hari ini.
Ujar beliau, prosedur mahkamah perlu melalui proses-proses tertentu dan semua pihak harus menghormatinya.
Terdahulu, terdapat segelintir pengguna media sosial yang mempertikaikan keputusan Mahkamah Tinggi Kuala Lumpur hari ini yang membebaskan Najib dan bekas Ketua Pegawai Eksekutif (CEO) 1MDB, Arul Kanda Kandasamy dari pertuduhan meminda laporan audit 1MDB, tujuh tahun lalu.

Tinjauan lanjut yang dilakukan juga mendapati terdapat segelintir pengguna media sosial turut mendakwa terdapat campur tangan daripada kerajaan yang membawa kepada pembebasan bekas perdana menteri itu. – KOSMO! ONLINE


Banjir: 8 pekerja pasar raya terperangkap tiga hari, makan mi segera
Oleh MASTURAH SURADI

3 Mac 2023, 4:36 pm
KOTA TINGGI – Lapan pekerja sebuah pasar raya di pusat Bandar Kota Tinggi, di sini hanya menjamah mi segera selama tiga hari selepas terperangkap dalam banjir sejak kelmarin.
Mangsa, Fatin Anisah Che Anaf, 19, berkata, dia yang baru sebulan bekerja di premis itu bersama rakan-rakan lain mula ketakutan sehingga tidak lena tidur selepas melihat paras air semakin meningkat.
“Kami menyewa di rumah kedai semuanya lapan orang bekerja di tempat sama. Memang tak sangka banjir kali ini luar biasa. Menurut rakan-rakan, biasanya banjir akan surut dalam sehari dua.
“Kami memang tidak tidur lena. Ibu bapa pun mulai risau sama ada saya makan atau tidak. Selama tiga hari kami hanya makan mi segera, biskut dan air dengan berkongsi bekalan yang kami beli,” katanya yang tinggal di Felda Bukit Aping Barat.
Terdahulu, kesemua pekerja terbabit yang tinggal menyewa di tingkat dua bangunan rumah kedai berhampiran Pasar Awam Kota Tinggi itu diselamatkan pasukan Balai Bomba dan Penyelamat (BBP) Kota Tinggi menggunakan trak bomba.
Operasi menyelamat itu diketuai Pemangku Ketua Zon 2 Johor, Timbalan Penguasa Bomba II Tahrin Saat berserta lima anggota BBP Kota Tinggi yang memasuki pusat bandar yang ditenggelami air bah sehingga hampir dua meter.- KOSMO! ONLINE


Kerajaan diminta kenal pasti punca banjir kerap berlaku – Agong
Oleh AZIZAH SHAFIEI

3 Mac 2023, 5:16 pm
MARAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan kerajaan menjalankan satu kajian bagi mengenal pasti punca banjir yang kerap berlaku setiap tahun terutama ketika Monsun Timur Laut (MTL).
Baginda bertitah, kajian itu perlu dilakukan dengan lebih teliti bagi mencari jalan penyelesaian untuk tempoh jangka pendek dan jangka panjang.
“Saya harap pihak kerajaan dapat memberi satu kajian yang teliti untuk menentukan usaha-usaha bagi mengurangkan bebanan banjir ini agar dapat diatasi untuk jangka pendek dan jangka panjang.
“Kalau dilihat dari segi jangka panjang, saya harap projek atau program tebatan banjir perlu dikaji dengan teliti khususnya Sungai Pahang supaya dapat didalamkan kerana kita faham sungai-sungai di Pahang sudah nampak cetek sangat,” titah Seri Paduka Baginda.
Terdahulu, Seri Paduka Baginda mendengar taklimat daripada Pengarah Angkatan Pertahanan Awam Malaysia (APM) Pahang, Che Adam A. Rahman di Pusat Pemindahan Banjir (PPS) Kampung Baru Sungai Chedong di sini hari ini.
Titah Seri Paduka Baginda lagi, setiap tahun, sungai-sungai menjadi cetek dan apabila tiba musim banjir, air sungai melimpah ke tebing-tebing berhampiran.

“Mungkin daripada (sudut) teknikal perlu buat kajian oleh pihak Jabatan Pengairan dan Saliran (JPS).
“Soal kos kita fikir kemudian dan pandangan ini juga mungkin tertakluk pada sungai-sungai kecil di bandar, longkang kecil di tengah bandar termasuk longkang atau parit yang tidak diselenggara dengan baik yang mungkin menjadi asbab punca bermula masalah banjir di bandar,” titah Seri Paduka Baginda.
Dalam pada itu, Al-Sultan Abdullah turut bertitah agar semua mangsa banjir yang ditempatkan di PPS dapat menjaga keselamatan dan kebersihan sepanjang berada di sana. – KOSMO! ONLINE


871 mangsa banjir Negeri Sembilan masih berada di PPS
Oleh ZAKKINA WATI AHMAD TARMIZI

3 Mac 2023, 5:16 pm
SEREMBAN: Sebanyak lima buah pusat pemindahan sementara (PPS) di Negeri Sembilan telah ditutup menjadikan tujuh masih beroperasi yang menempatkan mangsa-mangsa banjir sejak kelmarin manakala setakat pukul 4 petang tadi, seramai 871 mangsa banjir masih berada di PPS di daerah Tampin dan Jempol.
Pengarah Angkatan Pertahanan Awam Malaysia (APM) Negeri Sembilan, Leftenan Kol. (PA) Mohd. Nazri Mes Kam berkata, sebanyak enam buah PPS masih beroperasi di Tampin yang menempatkan seramai 806 orang mangsa.
“PPS Sekolah Kebangsaan (SK) Sungai Kelamah masih menempatkan bilangan mangsa banjir tertinggi iaitu seramai 528 orang diikuti PPS Sekolah Menengah Kebangsaan (SMK) Gemas seramai 105 orang.
“Empat lagi PPS yang masih dibuka di Tampin adalah di Dewan Besar Gemas, Dewan Orang Ramai Kampung Tiong, Balai Raya Pasir Besar dan SK Londah,” katanya.
Sementara itu, beliau berkata, hanya sebuah PPS masih dibuka di daerah Jempol iaitu di SK Palong 7 yang menempatkan seramai 65 mangsa banjir.
Hujan berterusan yang melanda bermula hari Selasa lalu turut menyebabkan beberapa kawasan di daerah Kuala Pilah turut dinaiki air. Bagaimanapun, dua buah PPS yang dibuka sebelum ini di daerah itu telah ditutup sepenuhnya semalam.


Peminat Blackpink resah, takut konsert batal ekoran cuaca buruk
Oleh KOSMO!

3 Mac 2023, 4:49 pm
PETALING JAYA – Rata-rata peminat kumpulan sensasi K-pop dari Korea Selatan, Blackpink resah kerana takut konsert jelajah dunia ‘Born Pink’ di Kuala Lumpur yang dijadualkan berlangsung esok di Stadium Nasional Bukit Jalil bakal dibatalkan ekoran cuaca buruk sejak beberapa hari ini.
Tinjauan Kosmo! di media sosial seperti Twitter dan TikTok mendapati, mereka ini mula risau apabila melihatkan keadaan air bertakung di sekitar stadium meskipun persediaan konsert telah pun hampir siap sepenuhnya.
Keadaan air bertakung di pekarangan Stadium Nasional Bukit Jalil ekoran hujan lebat sejak beberapa hari.
Bagaimanapun, kumpulan peminat Blackpink ini tetap membuat persediaan awal seperti menyediakan baju hujan ketika pergi ke konsert jelajah dunia itu esok bagi menyaksikan persembahan penyanyi kegemaran mereka.
“Pesanan untuk semua esok yang nak datang konsert Blackpink, bawa baju hujan, bawa plastik lebih untuk lindung beg anda, telefon bimbit anda, bawa juga kelengkapan banjir, takut air naik pula,” pesan Asyraf.
“Jangan la batal konsert, bukan senang nak minta cuti. Tiket pun dah mahal beli, semangat semua!,” ujar Putri Aini. – KOSMO! ONLINE


Lelaki didakwa heret, tumbuk muka isteri
Oleh DIYANATUL ATIQAH ZAKARYA

3 Mac 2023, 4:48 pm
MELAKA – Seorang lelaki dihadapkan ke Mahkamah Majistret di sini, hari ini atas pertuduhan mengheret, menumbuk muka dan menendang belakang isterinya sehingga cedera, tahun lalu.
Tertuduh, Muhammad Hidayat Omar, 25, bagaimanapun mengaku tidak bersalah sejurus pertuduhan dibacakan oleh jurubahasa mahkamah di hadapan Majistret Sharda Shienha Mohd. Suleiman.
Mengikut pertuduh, tertuduh didakwa telah dengan sengaja mendatangkan cedera kepada isterinya, Siti Noraisyah Aziz, 21, dengan cara mengheret, menumbuk muka dan menendang bahagian belakang mangsa.
Tertuduh juga telah membaling telefon bimbit sehingga terkena bahagian tepi mata mangsa dan perbuatan itu dilakukan kira-kira pukul 4 pagi di sebuah rumah di Taman Pokok Mangga dalam daerah Melaka Tengah, pada 20 Disember 2022.
Sabit kesalahan tertuduh boleh dikenakan hukuman penjara maksimum dua tahun atau denda RM2,000 atau kedua-duanya sekali mengikut Seksyen 323 Kanun Keseksaan dan dibaca bersama Seksyen 326A kanun sama.
Terdahulu, pendakwaan dikendalikan Timbalan Pendakwa Raya Fiqri Hakim Zamri mencadangkan jaminan sebanyak RM8,000, manakala tertuduh yang tidak diwakili peguam memohon jumlah itu dikurangkan.

Selepas mendengar rayuan kedua belah pihak, mahkamah kemudian membenarkan tertuduh diikat jamin sebanyak RM3,000 dan menetapkan tarikh 13 April depan sebagai sebutan semula kes.


Banjir: Benarkan masjid jadi PPS di Johor
Oleh MOHAMAD FAIZAL HASHIM

3 Mac 2023, 3:42 pm
JOHOR BAHRU – Kerajaan negeri membenarkan masjid-masjid utama di kawasan terjejas banjir dibuka sebagai pusat penempatan sementara (PPS) bagi menempatkan mangsa banjir.
Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, penggunaan masjid-masjid utama itu mestilah mengikut garis panduan disediakan bagi mengekalkan kemuliaan masjid terbabit.
“Ini merupakan pelan kontinjensi yang kita ambil bagi menampung pertambahan tinggi penduduk terkesan banjir malah masjid juga dibenarkan untuk membantu urusan penyediaan makanan bagi diedar dan diagihkan ke PPS berdekatan,” katanya dalam kenyataan, hari ini.
Dalam pada itu, Mohd. Fared berkata, Majlis Agama Islam Johor sejak kelmarin aktif mengedarkan barangan keperluan untuk penduduk terkesan banjir yang berada di PPS seluruh negeri ini.
Antara barangan keperluan yang diagihkan ialah tilam, kit solat, kit kebersihan dan tikar yang diagihkan melalui pejabat-pejabat daerah yang terkesan banjir. – KOSMO! ONLINE


Tak perlu lagi nangis-nangis – Mira Filzah
Oleh NUR AL-FAIRUZA SYARFA NOR SAIDI

3 Mac 2023, 4:35 pm
PETALING JAYA – Setelah bergelar ibu dan lama berehat daripada lakonan, pelakon popular Mira Filzah kini kembali menghiasi televisyen dengan sebuah naskhah baharu.
Lebih melegakan, Mira atau nama lengkapnya Nur Amirah Filzah Badioezaman, 30, tidak perlu melakonkan watak berat sebaliknya karakter santai dan dalam drama genre komedi berjudul, Imam Instant Ustazah Scammer.
“Saya bimbang juga untuk buat kemunculan semula tetapi alhamdulillah dapat beraksi dalam sebuah cerita yang ringan, relaks dan komedi.
“Lebih penting, saya tidak perlu buat kemunculan semula dengan drama berat yang memerlukan saya nangis-nangis.
“Watak kelakar yang saya pegang ini ‘menjadi’ dengan bantuan semua orang di sekeliling serta tidak perlu berlebihan-lebihan,” katanya.
Dalam drama tersebut, Mira digandingkan dengan Hun Haqeem iaitu imam segera yang tular dalam media sosial kerana mempunyai kelunakan suara ketika membaca al-Quran.

Akui Hun pula, pengalaman bergaul dengan orang surau ketika zaman remaja memudahkannya menghayati karakter imam muda.
“Rujukan saya ada pelbagai termasuk karakter yang saya temui sebelum ini yang kemudian disatukan untuk jadi Imam Asyraf.
“Saya juga ada merujuk geng surau sebab dulu saya pernah jadi budak teh O di surau kerana sepanjang Ramadan, tugas saya buatkan minuman untuk jemaah tarawih,” ujar aktor berwajah oppa itu.
Sementara itu, selaku pengarah Hadith Omar akui berdepan dengan pelbagai cabaran memandangkan penggambaran bermula ketika skrip belum siap sepenuhnya.
“Cabaran paling besar adalah sewaktu penggambaran bermula memandangkan skrip ketika itu masih dalam proses pembikinan.
“Jadi, kami tidak tahu apa yang boleh dijangkakan selain perlu beri fokus kepada jalan cerita serta mengagak apa yang terjadi.
“Alhamdulillah segalanya berjalan dengan baik apabila setiap episod mengikut mod dan emosi serta karakter selain cabaran lokasi kerana cuaca yang panas,” ujarnya.
Bersempena kedatangan Ramadan, Hadith berharap mesej dalam drama berkenaan dapat disampaikan dan difahami penonton terutama dalam menerapkan semangat bulan mulia.
“Drama ini berbentuk ringan tetapi terdapat isu serta banyak pengajaran kerana kami cuba memberikan didikan kepada peminat tentang pelajaran agama melalui komedi.
“Kami selitkan banyak pengajaran terutama mengenai ramadan untuk menyuntik kembali semangat sambutan bulan mulia dan hari raya yang kian pudar dalam masyarakat,” tutur pengarah Nusyuz Berkiblat Cinta itu.
Naskhah berkenaan menceritakan tentang seorang wanita bernama Effa lakonan Mira Filzah yang menyamar menjadi ustazah melarikan diri dari ahlong ke Kampung Ramadan.
Secara tidak sengaja, Effa berjumpa dengan Asyraf watak Hun Haqeem yang merupakan imam dilantik segera kerana suka mengaji dan videonya menjadi perhatian ramai.
Namun, gelaran imam yang diberi membuatkan Asyraf kurang selesa dan meminta orang ramai berhenti memanggilnya sebegitu kerana dia hanya cintakan al-Quran.
Imam Instant Ustazah Scammer sebanyak sembilan episod akan ditayangkan bermula 5 Mac setiap Ahad jam 9 malam menerusi Astro Ria atau strim dalam Astro Go. -KOSMO! ONLINE


Pekerja bukan mesin, berhak dapat cuti sakit – SPCAAM
Oleh ZULKIFLI MANZOR

3 Mac 2023, 3:55 pm
PETALING JAYA – Persekutuan Majikan Malaysia (MEF) diminta menghormati Konvensyen Pertubuhan Bangsa-Bangsa Bersatu (PBB) dan Pertubuhan Buruh Antarabangsa (ILO) berhubung hak pekerja termasuk hak untuk mendapat cuti sakit.
Presiden Persatuan Khidmat Nasihat Pencarum Perlindungan Sosial Malaysia (SPCAAM), J. Solomon berkata, kenyataan Presiden MEF meminta kemudahan cuti sakit dikaji semula kerana membebankan majlikan daripada segi kos menunjukkan majikan tidak berperikemanusiaan dan tidak menghormati nyawa pekerja.
“Sakit adalah fitrah kerana kita adalah manusia dan bukannya mesin. Deklarasi lLO Philadelphia yang diterima pakai pada tahun 1944 menyatakan, “buruh bukan komoditi”
“Deklarasi menekankan keperluan perlindungan pekerja daripada sakit, kecederaan dan kematian yang timbul daripada pekerjaan.
“Hak ini harus dihormati dan dipenuhi oleh majikan. Malaysia meratifikasi Konvensyen lLO 187 mengenai Rangka Kerja Promosi Kesihatan dan Keselamatan Pekerjaan,” katanya dalam satu kenyataan media hari ini.
Media sebelum ini melaporkan, Presiden MEF, Datuk Syed Hussain Syed Husman berpandangan kemudahan cuti sakit wajar dikaji semula kerana ia membebankan majikan daripada segi kos.

Majikan di Malaysia didakwa berdepan kerugian sekitar RM5.05 bilion kesan daripada para pekerja yang mengambil cuti sakit.
Dalam pada itu, Solomon mengingatkan MEF berhubung Deklarasi Hak Asasi Manusia PBB dalam artikel 25 dan menurut beliau, adalah salah dari segi moral serta undang-undang menafikan atau mengurangkan hak pekerja untuk cuti sakit.
Ujarnya, majikan hanya tertumpu untuk membuat keuntungan untuk diri dan pemegang saham mereka, namun terlupa mereka bercakap tentang sesama warga Malaysia dan sesama manusia.
“Mengapa majikan perlu bercakap tentang kos cuti sakit pekerja, tetapi pada masa sama tidak mahu bercakap tentang keuntungan mereka peroleh hasil kerja keras pekerja.
“Bolehkah majikan dan MEF memberitahu apa keuntungan yang mereka peroleh. Berapa banyak mereka bayar dividen kepada pemegang saham,” katanya lagi.
Tambah beliau, daripada minta cuti sakit pekerja dikaji semula, majikan perlu mengambil langkah menyediakan persekitaran kerja yang kondusif dari segi kemudahan kewangan dan bukan kewangan yang pada jangka panjang akan menguntungkan majikan. – KOSMO! ONLINE


Mahkamah: Anwar heret Ahli Parlimen Pendang ke mahkamah
Oleh NUZULSHAM SHAMSUDDIN

3 Mac 2023, 3:26 pm
KUALA LUMPUR – Perdana Menteri, Datuk Seri Anwar Ibrahim hari ini memfailkan saman terhadap Ahli Parlimen Pendang, Datuk Awang Solahuddin Hashim, berhubung kenyataan fitnah bulan lalu.
Anwar, 75, yang juga Pengerusi Pakatan Harapan (PH) selaku plaintif memfailkan saman itu melalui Tetuan SN Nair & Partners dengan menamakan Awang Solahuddin sebagai defendan tunggal.
Berdasarkan penyataan tuntutan, Anwar berkata defendan dengan sengaja memfitnah walaupun plaintif sudah menafikan secara terbuka dan pada realitinya tidak campur tangan dengan tugas serta kuasa agensi penguatkuasaan dan Jabatan Peguam Negara (AGC).
Katanya dakwaan penyiasatan, penguatkuasaan dan pendakwaan terpilih tidak mempunyai kebenaran, palsu, tidak berasas serta berniat jahat.
Beliau berkata, defendan menyedari sepenuhnya komitmen plaintif yang dibuat kepada masyarakat umum beberapa kali mengenai hasrat dalam membasmi rasuah dan sokongan penuh terhadap kebebasan institusi penyiasatan, pendakwaan serta badan kehakiman.
“Defendan dengan sengaja berniat mencaci dan secara palsu menuduh plaintif mengamalkan penyiasatan dan pendakwaan terpilih yang adalah satu kesalahan serius sekali gus menjadikan impak dan kesan fitnah lebih teruk.

“Defendan menyedari sepenuhnya bahawa perkataan fitnah akan diterbitkan di seluruh Malaysia dan dunia yang akan memburukkan lagi kerosakan kepada reputasi plaintif selain sewenang-wenangnya dan secara provokatif membangkitkan skandal dengan memanggil plaintif ‘bapa saman negara’ dalam sidang Parlimen pada 27 Februari lalu,” kata plaintif.
Justeru Anwar kemudian telah menuntut defendan untuk menarik balik kenyataan fitnah, memohon maaf, berjanji tidak mengulanginya dan membayar ganti rugi kepada plaintif pada 21, 24 serta 28 Februari lalu.
Bagaimanapun, defendan menerusi surat peguamnya pada 27 Februari dan 2 Mac lalu menyangkal tuntutan plaintif.
“Surat terbabit akan dirujuk semasa perbicaraan kelak. Plaintif memohon relif terhadap defendan termasuk ganti rugi am, pampasan, rugi teruk dan teladan.
“Perintah injunksi untuk menghalang defendan atau ejen, pekerja dan wakilnya daripada terus mengungkap, mengarang, menerbitkan atau mengedarkan kenyataan fitnah.
“Faedah pada kadar lima peratus setahun ke atas jumlah penghakiman daripada tarikh tindakan sehingga tarikh penyelesaian penuh. Kos peguam dan anak guam, selain relif lain yang difikirkan adil dan sesuai oleh mahkamah,” katanya.
Sebelum ini pada 22 Februari lalu Anwar memfailkan notis tuntutan terhadap Awang Solahuddin menuntut permohonan maaf tanpa syarat berhubung kenyataan berbaur fitnah yang dikeluarkan di lobi Parlimen.
Bagaimanapun sekirannya tidak menerima apa-apa maklum balas yang memuaskan daripada Awang Solahuddin dalam tempoh tiga hari daripada tarikh penerimaan notis, tindakan perundangan akan diteruskan. – KOSMO! ONLINE


Pemandu bas JDT parkir tepi jalan halang laluan pengguna lain
Oleh KOSMO!

3 Mac 2023, 4:23 pm
PETALING JAYA – Kecoh di media sosial hari ini mengenai tindakan pemandu bas yang didakwa milik penyokong Johor Darul Ta’zim (JDT) meletakkan kenderaan itu di tepi jalan sehingga menghalang laluan pengguna lain.
Gambar serta video turut dikongsikan menerusi portal Isu Semasa Viral di Twitter dan telah mendapat lebih 174,000 ciapan semula.
“Pemandu bas JDT ini parkir bas macam tiada otak , dengan ramai orang guna laluan belakang Hospital Kuala Lumpur (HKL). Dia parkir kemudian pergi makan sarapan.
“Bukan itu sahaja, siap berborak tepi jalan macam dia tak buat salah. Datang pula kawan dia sambung borak lagi,” ciapnya.
Bagaimanapun, pemilik portal tersebut meminta agar pihak pengurusan JDT tampil bersuara berhubung perkara berkenaan serta mengambil tindakan sewajarnya kepada pemandu bas terlibat.
“Kita tutup muka dulu, kalau tiada tindakan pada pemandu, kita tunjuk muka semua ini,” katanya. – KOSMO! ONLINE


Pesara guru bersyukur tidak perlu asingkan diri selepas implan koklea
Oleh LIYANA RAMLI

3 Mac 2023, 4:14 pm
IPOH – Seorang pesara guru bersyukur apabila tidak perlu lagi mengasingkan diri dari masyarakat setelah menjadi pesakit pertama yang menjalani pembedahan implan koklea di Perak, 13 tahun lalu.
Pesara guru tersebut, Mohammad Baki Ramly, 68, berkata, masalah pendengaran tahap serius (profound hearing loss) yang dialaminya membuatkan dia hilang keyakinan diri apabila berhadapan dengan masyarakat.
“Sebelum ini, apabila rakan-rakan sekerja berkumpul atau bersembang, saya terpaksa mengasingkan diri kerana tidak dapat mendengar dengan baik perbualan mereka. Saya hilang keyakinan diri dan disebabkan itu saya terpaksa bersara awal,” katanya ketika ditemui sewaktu Majlis Perasmian Sambutan Hari Pendengaran Sedunia Peringkat Kebangsaan 2023 di Hospital Raja Permaisuri Bainun (HRPB) hari ini.
Bekas Guru Sekolah Kebangsaan Hutan Melintang itu berkata, beliau mengalami masalah pendengaran sejak berpindah semula ke Semenanjung sebaik sahaja turun daripada kapal terbang.
“Sejak dari itu, saya rasa pendengaran kurang jelas dan terus rujuk ke hospital. Ternyata gegendang telinga saya sudah bernanah. Sebelum menjalani pembedahan koklea, saya terpaksa memakai alat bantu dengar tetapi kualitinya tidaklah seperti pendengaran asal,” ujarnya.
Katanya, pembedahan implan koklea ini mengembalikan keyakinan dirinya untuk bergaul bersama masyarakat termasuk menjalankan aktiviti harian termasuk menghadiri ceramah-ceramah agama serta bergaul bersama rakan-rakan.

Sementara itu, Pengarah Perkembangan Perubatan Kementeria Kesihatan (KKM), Dr. Mohd. Azman Yacob berkata, setakat ini 576 pembedahan implan koklea telah dijalankan di seluruh Malaysia dan 70 di Perak.
Menurutnya, kos bagi pembedahan ini agak tinggi sehingga mencecah antara RM80,000 hingga RM120,000 bergantung kepada teknologi yang digunakan dan boleh dilakukan pada semua peringkat umur.
“Tetapi bagi pesakit-pesakit yang tidak mampu, kita ada saluran bantuan kepada mereka yang merupakan tabung bantuan perubatan dikelolakan oleh KKM dan Jabatan Perkhidmatan Awam (JPA),” jelasnya. – KOSMO! ONLINE


Terengganu larang ahli politik beri kuliah agama, jadi khatib masjid dan surau
Oleh KAMALIZA KAMARUDDIN

3 Mac 2023, 4:04 pm
KUALA TERENGGANU – Semua ahli politik dilarang menyampaikan ceramah, kuliah atau pengajaran agama di masjid dan surau di seluruh Terengganu berkuatkuasa serta-merta.
Ia merangkumi Ahli Dewan Undangan Negeri (ADUN), Ahli Parlimen, Ahli Dewan Negara serta pemimpin berjawatan dan aktivis parti politik.
Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, golongan terbabit juga tidak dibenarkan berperanan sebagai khatib dan imam solat Jumaat di masjid seluruh negeri ini.
Beliau berkata, ketetapan itu diambil sebagai menzahirkan rasa dukacita Sultan Terengganu, Sultan Mizan Zainal Abidin terhadap tindakan segelintir ahli politik tersebut yang terus berbuat demikian tanpa kebenaran Maidam.
“Masjid adalah sebuah institusi keagamaan yang sangat penting dan mulia bagi umat Islam dan ia menjadi lambang kepada penyatuan dan perpaduan ummah.
“Justeru, masjid dan surau tidak boleh disalahgunakan bagi tujuan yang boleh menimbulkan keresahan, kegelisahan serta perselisihan dalam kalangan masyarakat,” katanya di sini hari ini.

Shaikh Harun berkata, masjid dan surau juga tidak sepatutnya digunakan bagi penganjuran program yang bercampur aduk dengan pengisian politik kepartian.
Tambah beliau, program keagamaan anjuran agensi kerajaan dan badan bukan kerajaan (NGO) di negeri ini juga perlu memastikan hanya penceramah memiliki tauliah dan kelulusan daripada Maidam dijemput walaupun diadakan di premis-premis lain selain masjid dan surau. – KOSMO! ONLINE


Bayaran digital di festival Ramadan Selangor
Oleh MOHD YUNUS YAKKUB

3 Mac 2023, 3:32 pm
SHAH ALAM – Kira-kira 1,000 peniaga festival Ramadan Selangor 2023 atau FESTIRA’23 bakal mendapat manfaat perbankan digital dalam memacu perniagaan tanpa tunai.
Ini susulan Memorandum Persefahaman antara MBSB Bank Berhad (MBSB Bank) dan PKNS Real Estate Sdn. Bhd. (PREC) dalam memperkasakan perusahaan kecil dan sederhana (PKS).
Ketua Pegawai Eksekutif (CEO) Kumpulan MBSB Bank, Datuk Nor Azam M. Taib berkata, kolabrasi strategik itu memberikan manfaat dan kemudahan kepada para peniaga di premis-premis yang dikawal selia oleh PREC menerusi penggunaan produk digital melalui platform real-time retail payment (RPP).
Katanya, platform RPP yang diuruskan Payment Network Malaysia (PayNet) meliputi aplikasi DuitNowQR yang boleh digunakan melalui aplikasi perbankan mudah alih dan e-Dompet.
“Transaksi tanpa tunai yang ditawarkan menerusi RPP dapat menjimatkan kos operasi masa dan membantu meningkatkan proses pengurusan kewangan lebih cekap.
“Tambahan, ia juga sedia digunakan sepanjang masa kerana beroperasi 24 jam,” katanya selepas MoU tersebut di Atrium SACC Mall, hari ini.

MoU itu ditandatangani Nor Azam dan CEO PREC, Fakru Radzi Ab. Ghani.
Jelas Nor Azam, pendigitalan premis-premis PREC dapat menarik lebih ramai pelanggan kerana pembayaran secara digital adalah lebih mudah, selamat dan menjadi pilihan pengguna masa kini.
“Premis-premis PREC juga menjadi fokus MBSB Bank untuk kami mengadakan kempen-kempen promosi produk kerana lokasinya yang strategik.
“Tumpuan juga diberikan kepada pengukuhan PKS melalui pembiayaan kewangan mikro jangka pendek dan sederhana berdasarkan keperluan perniagaan mereka,” ujarnya.
Dalam pada itu, Fakru Razi memaklumkan kolabrasi itu dijadualkan akan dimulakan pada FESTIRA’23 yang melibatkan jangkaan 1,000 peniaga di SACC Mall, Kompleks PKNS Shah Alam dan Bangi.
“Sebagai permulaan, sasaran utama kolabrasi ini adalah kepada para peniaga yang terlibat dengan FESTIRA’23 dengan peniaga akan membuka akaun MBSB Bank dan menggunakan perkhidmatan perbankan secara digital dalam proses jual beli,” katanya. – KOSMO! ONLINE


14 premis judi haram di Manjung dipotong bekalan elektrik
Oleh SHAMSUL KAMAL AMARUDIN

3 Mac 2023, 4:25 pm
LUMUT – Sebanyak 14 premis perniagaan di daerah Manjung yang terus degil menjadi ejen judi tidak berlesen walaupun pernah diserbu beberapa kali, menerima padah apabila bekalan elektriknya dipotong hari ini.
Ia melibatkan sembilan restoran di Ayer Tawar serta lima kedai aksesori telefon iaitu empat di Sitiawan dan sebuah di Lumut.
Ketua Polis Daerah Manjung, Asisten Komisioner Nor Omar Sappi, berkata tindakan itu dilakukan menerusi Ops Dadu Khas di bawah Seksyen 21A (1) Akta Rumah Judi Terbuka 1953.
“Premis tersebut berselindung di sebalik perniagaan sah. Contohnya, restoran di Ayer Tawar ini buka kedai runcit mini dalam premis untuk jadi ejen judi dalam talian secara ‘top- up’ serta judi nombor ekor haram dengan kaedah pengeluaran slip nombor ekor,” katanya.
Beliau bercakap kepada pemberita selepas melihat operasi pemotongan bekalan elektrik dilakukan Tenaga Nasional Berhad (TNB) di sebuah restoran di Ayer Tawar, dekat sini.
Menurut beliau, siasatan pihaknya mendapati ejen perjudian tersebut memperolehi hasil jualan hingga beribu ringgit sehari dan mereka memperoleh komisen antara 18 hingga 22 peratus bagi setiap perolehan jualan tersebut.

Beliau menjelaskan, sejak 1 Januari lalu hingga hari ini, pihaknya telah melakukan 73 serbuan dengan 21 daripadanya telah dituduh di mahkamah manakala selebihnya masih dalam siasatan.
Bagi sepanjang tahun lalu pula, beliau memaklumkan sebanyak 352 serbuan dilakukan dengan 259 daripadanya didakwa di mahkamah, 19 premis dipotong bekalan elektrik manakala selebihnya masih dalam siasatan. – KOSMO! ONLINE


2.5 juta pengunjung dijangka kunjungi Festival Ramadan Selangor PREC
Oleh MOHD YUNUS YAKKUB

3 Mac 2023, 3:59 pm
SHAH ALAM – Seramai 2.5 juta pengunjung dijangka membanjiri Festival Ramadan Selangor 2023 atau FESTIRA’23 yang berlangsung selama 48 hari di bangunan milik PKNS Real Estate Sdn. Bhd. (PREC).
Festival bermula 5 Mac hingga 21 April ini akan melibatkan di Kompleks PKNS Shah Alam dan Bangi serta SACC Mall.
Ketua Pegawai Eksekutif PREC, Fakru Radzi Ab. Ghani berkata, sasaran pengunjung itu susulan momentum perbelanjaan dengan orang ramai mempunyai banyak kecairan wang termasuk bonus dan gaji pendahuluan.
” ‘Mood’ perayaan yang tinggi selepas pasca pandemik juga akan merancakkan suasana pembelian tersebut.
“Kita optimis FESTIRA’23 tahun ini akan semeriah dengan jumlah 2.5juta pengunjung adalah angka yang pernah kita dapat sebelum ini,” katanya ketika ditemui pemberita selepas majlis Memorandum Persefahaman (MoU) bersama MBSB Bank Berhad, hari ini.
Menurut beliau, penyertaan peniaga juga menggalakkan dengan 1,000 akan menyewa tapak niaga di tiga bangunan milik PREC.

Fakru Radzi menambah, harga sewaan tapak adalah bermula RM1,000 hingga RM15,000 sepanjang festival tersebut dan bergantung kepada lokasi tempat niaga.
“Sebelum ini, kita hanya ada dalam 700 peniaga, tetapi ia meningkat pada tahun ini kerana masih ada peniaga luar yang ingin memahukan tapak niaga dalam ekosistem kita sehingga kini.
“Dari segi penyediaan tapak adalah 50 peratus di kompleks PKNS Shah Alam dan 30 peratus di SACC Mall dan selebihnya PKNS Bangi,” katanya. – KOSMO!ONLINE


Liga Super: KDA FC tewas di tangan PDRM FC
Oleh MOHD. RAFIE AZIMI

4 Mac 2023, 11:32 pm
ALOR SETAR – Layangan kad merah terhadap ketua pasukan, Manuel Ott dan Ketua Jurulatih Kedah Darul Aman FC (KDA FC), Mohd. Nafuzi Md. Zain membantu PDRM FC menewaskan Sang Kenari 1-0 di Stadium Darul Aman di sini malam ini.
Pasukan pelawat pada awalnya langsung tidak menampakkan tanda-tanda mereka akan menang apabila hanya melakukan satu percubaan tepat sepanjang babak pertama perlawanan.
Ia menerusi rembatan deras pemain pertahanan kanan, Muhamad Norfiqrie Abdul Talib dari jarak kira-kira 30 meter pada minit ke-3 yang ditangkap kemas penjaga gol utama KDA FC, Kalamullah Al-Hafiz Mat Rowi.
Penyerang utama mereka dari Brazil, Willian Lira memulakan asakan pada minit ke-7 apabila memperdaya dua pertahanan lawan untuk merapati pintu gol The Cops, namun percubaannya dari dalam kotak penalti tersasar ke kanan gawang.
Selepas itu, terdapat dua percubaan tepat dihasilkan Sang Kenari melalui Muhammad Ariff Farhan Md. Isa dan tonggak tengah dari Tajikistan, Amirbek Juraboev pada minit ke-11 dan 15, tetapi digagalkan penjaga gol PDRM FC, Mohamad Ramdhan Ab. Hamid.
Penguasaan KDA FC berterusan dengan giliran sayap lincah, Al-Hafiz Harun yang membuat percubaan pada minit ke-19, namun rembatan leret yang meluncur perlahan ke garisan gol selepas ditepis Mohamad Ramdhan berjaya dikeluarkan pertahanan PDRM FC sebelum sempat menerjah gawang.

Memasuki babak kedua, PDRM FC tampak lebih berani untuk mengatur gerakan menyerang dengan berjaya membuat percubaan tepat kedua pada minit ke-56 hasil sepakan percuma diambil Fai Mahmoud Awad Saleh, namun gagal memasuki gawang gol.
Hanya beberapa minit selepas itu, timbul kekecohan melibatkan pemain kedua-dua pasukan di kawasan berhampiran kotak penalti pasukan pelawat menyebabkan ketua pasukan KDA FC, Manuel Ott dilayangkan kad merah oleh pengadil, Mohd. Azizan Saat Aiffin.
Melihat keadaan itu, Mohd. Nafuzi menukar percaturan dengan membawa empat pemain sekali gus iaitu Amirbek, Mohamad Al Hafiz, Wan Amirul Afiq Wan Ab. Rahman dan Jonathan Balotelli bagi digantikan dengan Manuel Hidalgo, Mohamad Heshamudin Ahmad, Mohd. Fadzrul Danel serta Mohammad Fayadh Zulkifli.
Perancangan itu nyata berjaya membantu KDA FC meneruskan penguasaan, namun pada minit ke-70, tindakan pengadil sekali lagi menjadi tumpuan apabila dia melayangkan pula kad merah kepada Mohd. Nafuzi.
Keadaan itu memberi kesan terhadap persembahan KDA FC dengan mereka tiba-tiba dikejutkan oleh jaringan penyerang import PDRM FC, Bruno Suzuki yang melakukan rembatan dari dalam kotak penalti selepas berlaku keadaan kelam-kabut di situ. – KOSMO! ONLINE


Liga Super: KUFC, Perak FC masih gagal buru kemenangan sulung
Oleh MUSTAQIM MOHAMED

4 Mac 2023, 9:51 pm
KOTA BHARU – Kelantan United FC (KUFC) dan Perak FC masih gagal mencapai misi kemenangan sulung dalam saingan Liga Super apabila kedua-dua pasukan seri 0-0 dalam perlawanan di Stadium Sultan Muhammad IV, di sini sebentar tadi.
Kedua-dua pasukan dilihat terdesak untuk memburu kemenangan pertama mempersembahkan perlawanan berintensiti tinggi bermula minit-minit awal perlawanan.
Perak FC lebih garang mengasak kubu pasukan tuan rumah pada awal separuh masa pertama sebelum perlawanan kembali seimbang memasuki minit ke-20.
Beberapa peluang diperoleh kedua-dua pasukan gagal diterjemahkan ke dalam bentuk jaringan dan kedudukan 0-0 kekal sehingga tamat separuh masa pertama.
Bermula babak kedua, kedua-dua pasukan saling menggandakan asakan untuk mencari gol pembukaan dalam misi memburu kemenangan sulung.
KUFC bagaimanapun dilihat lebih garang mengasak sementara Perak FC lebih tertumpu untuk mengintai peluang untuk melancarkan serangan balas ke kubu tuan rumah.

Memasuki minit ke-78, pengendali KUFC, Tomas Trucha membuat perubahan taktikal dengan memasukkan Ernist Batyrkanov menggantikan Jose Elmer Porteria untuk memperkuatkan jentera tengah pasukan.
Kemasukan Batyrkanov seperti memberi tenaga baharu buat KUFC yang hampir memecah kebuntuan gol apabila melambungkan hantaran di depan gawang, tandukan Devid De Santana Silva pada minit ke-83 berjaya ditangkap kemas oleh penjaga gawang pelawat, Tian Kiat See.
Kedudukan tanpa jaringan kekal sehingga wisel penamat perlawanan. – KOSMO! ONLINE


Agong sempurnakan majlis pecah tanah surau IPD Cameron Highlands
Oleh MUHAMMAD NAJIEB AHMAD FUAD

4 Mac 2023, 7:47 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan berangkat menyempurnakan majlis pecah tanah tapak surau Ibu Pejabat Polis Daerah (IPD) Cameron Highlands di Brinchang, Pahang.
Istana Negara menerusi kenyataan di Facebook berkata, turut berangkat pada majlis tersebut Raja Permaisuri Agong, Tunku Azizah Aminah Maimunah Iskandariah.
Keberangkatan tiba Seri Paduka Baginda berdua pada pukul 3.30 petang tadi disambut Menteri Besar Pahang, Datuk Seri Wan Rosdy Wan Ismail;  Timbalan Ketua Polis Negara, Tan Sri Razarudin Hussain; Ketua Polis Pahang, Datuk Seri Ramli Mohamed Yoosuf; Ahli Parlimen Cameron Highlands, Datuk Ramli Md. Nor dan Pengarah Eksekutif LBS Bina Group Berhad, Datuk Seri Daniel Lim Hock Sing.
Menurut kenyataan itu, surau yang bakal menjadi mercu tanda baharu Cameron Highlands itu akan dibina di atas tanah seluas seekar dan dijangka siap sepenuhnya pada pertengahan 2024.
“Surau yang bakal dibina dengan keluasan 6,016 kaki persegi itu mampu memuatkan 200 jemaah pada satu-satu masa dan bakal memberi manfaat kepada kakitangan IPD Cameron Highlands serta masyarakat setempat.
“Pembinaan surau itu bakal menelan belanja hampir RM5 juta hasil sumbangan LBS Bina Group Berhad sebagai tanggungjawab sosial korporat syarikat pemaju hartanah berkenaan,” kata kenyataan itu. – KOSMO! ONLINE


Lelaki ‘kebas’ isteri kepada perosak rumah tangganya
Oleh KOSMO!

4 Mac 2023, 10:30 pm
NEW DELHI – Seorang lelaki di India dicemuh masyarakat setempat selepas isterinya nekad melarikan diri bersama lelaki lain, lapor laman berita Oddity Central semalam.
Enggan berdiam diri, lelaki berkenaan kemudian bertindak mengahwini isteri kepada perosak rumah tangganya itu.
Kisah aneh itu dialami lelaki berkenaan, Neeraj dan Rubi Devi yang berasal dari negeri Bihar, Mereka sebelum itu telah berkahwin pada 2009 dan mempunyai empat orang anak.
Suatu hari, Neeraj mendapati Rubi menjalin hubungan cinta dengan seorang lelaki bernama Mukesh. Rubi melarikan diri bersama Mukesh pada tahun lepas dan mengahwini lelaki itu.
Bagi menyelesaikan masalah tersebut, Neeraj mempunyai satu pilihan iaitu mengahwini wanita yang ditinggalkan oleh Mukesh bersama dua anak iaitu isterinya. Wanita itu secara kebetulan juga bernama Rubi.
Pasangan itu melangsungkan perkahwinan pada bulan lepas manakala kisah mereka kini menjadi perbualan penduduk di Khagaria.

Laman berita India Today melaporkan bahawa Neeraj dan Rubi (isteri Mukesh) mula berhubung melalui telefon selepas pasangan mereka berkahwin lari dan akhirnya jatuh cinta.
Setelah Neeraj membuat laporan polis terhadap Mukesh kerana melarikan isterinya, lelaki itu masih diburu polis sejak kejadian itu. – Agensi


Kemuncak ujian hidup di usia 30 hingga 39 tahun
Oleh HARRITH HISHAM

4 Mac 2023, 7:41 pm
PETALING JAYA – Usia di antara 30 hingga 39 tahun disifatkan sebagai waktu kemuncak ujian hidup apabila kebanyakannya mula sibuk dengan pelbagai urusan kehidupan termasuk berkeluarga dan menguruskan kerjaya.
Menurut Imam Muda Hassan Adli, perkara itu sebenarnya sudah dijelaskan dalam al-Quran dan Hadith.
Katanya, ketika usia 20 hingga 29 tahun, ramai sibuk melanjutkan pengajian, mencari jodoh dan menikmati kehidupan dengan mempunyai kereta atau rumah sendiri.
Namun, jelasnya, bila memasuki usia 30-an, ujian berat mula menerpa apabila anak semakin dewasa serta sibuk dengan kerjaya sehingga tiada masa bersama keluarga.
“Hidup mula tertekan sebab anak nak sekolah, nak bayar duit ansuran rumah dan kenapa sebelum usia 40 tahun, macam-macam ujian kena tempuh?
“Al-Quran dan Hadith sudah menjawab soalan ni. Ini adalah fasa tarbiah Allah pada hamba-Nya supaya kuat rohani untuk menempuh hidup pada usia 40 tahun,” katanya dalam hantaran di Facebook hari ini.

Beliau berkata, berdasarkan surah Al-Ahqaf ayat 15, menjelaskan usia 40 tahun merupakan usia matang yang mana juga adalah usia Nabi Muhammad saw diangkat menjadi Rasul.
“Ibn Abbas r.a. meriwayatkan, ‘Sesiapa yang menjangkau usia 40 tahun, tetapi kebaikannya tidak mengalahkan kejahatannya, maka bersiap sedialah dia untuk ke neraka’.
“Jadi memang sungguh Allah sayangkan kita, Pandanglah ujian itu sebagai rahmat dan kasih sayang Allah pada kita, sebab dia nak bagi kita syurga,” ujarnya. – KOSMO! ONLINE


Tiga wanita transgender diserang pemandu teksi
Oleh KOSMO!

4 Mac 2023, 9:30 pm
BANGKOK – Tiga wanita transgender diserang sekumpulan pemandu teksi berhampiran lokasi hiburan waktu malam yang popular, Soi Cowboy di Bangkok, Thailand, pagi Selasa lalu, lapor laman berita Thaiger.
Salah seorang mangsa, Watchaya yang berusia 24 tahun berkata, kejadian itu berlaku selepas rakan-rakannya bertelagah dengan seorang lelaki warga asing di sebuah bar pada Isnin lalu.
Lelaki itu menuduh mereka terlanggarnya semasa dia sedang menari. Walaupun sudah meminta maaf, lelaki itu masih bersikap agresif.
Pada pukul 4 pagi (waktu tempatan) keesokan harinya, lelaki itu menunggu Watchaya dan rakan-rakannya di luar premis Soi Cowboy di mana mereka kembali bertelagah.
Semasa kejadian, Watchaya membaling kasut ke arah lelaki itu, tetapi secara tidak sengaja terkena sebuah teksi. Pemilik teksi itu berang lalu menyerang mereka bersama tujuh rakannya.
Salah seorang rakan Watchaya tidak sedarkan diri ketika kejadian. Seorang saksi kemudian datang membantu mereka dan membawa mangsa ke hospital. – Agensi


City pamer dominasi benam Newcastle
Oleh MEJA SUKAN KOSMO!

4 Mac 2023, 10:28 pm
MANCHESTER – Manchester City terus memberi tekanan kepada pendahulu Liga Perdana Inggeris (EPL), Arsenal selepas mencatat kemenangan 2-0 ke atas Newcastle United pada perlawanan yang berlangsung di Stadium Etihad sebentar tadi.
Turun beraksi di laman sendiri, The Citizens membuktikan mereka sebagai pencabar takhta liga apabila menguasai sepenuhnya perlawanan sejak awal permainan menerusi serangan-serangan dilakukan.
Pemain sayap City, Phil Foden meletakkan pasukan itu 1-0 di depan pada minit ke-15 selepas dia berjaya melepasi kawalan beberapa pemain pertahanan Newcastle sebelum menewaskan penjaga gol, Nick Pope.
Gol tersebut nyata membangkitkan semangat pemain-pemain tuan rumah bagi memburu gol kedua perlawanan, namun kedudukan tersebut kekal sehingga tamat separuh masa pertama.
Memasuki separuh masa kedua, Newcastle tampil dengan aksi lebih kemas selain memasukkan Alexander Isak, Joe Willock dan Allan Saint-Maximin dalam usaha mereka memburu gol penyamaan.
Dalam keghairahan The Magpies memburu gol penyamaan, kesilapan benteng pertahanan menghukum skuad kendalian Eddie Howe itu apabila membenarkan City ‘membunuh’ semangat juang mereka menerusi gol kedua yang dijaringkan pemain gantian, Bernardo Silva pada minit ke-67.

Walaupun cuba melakukan segala-galanya bagi mendapatkan sekurang-kurangnya satu gol pada perlawanan tersebut, namun Newcastle terpaksa akur pulang hampa apabila kedudukan 2-0 kekal hingga tamat permainan.
Selepas ini, City memiliki masa lebih kurang seminggu untuk melakukan persiapan sebelum berkunjung ke Selhurst Park bagi membuat perhitungan dengan Crystal Palace dalam saingan Liga Perdana yang dijadualkan 12 Mac nanti. – KOSMO! ONLINE


Melayu bakal hilang kuasa selepas 2 kali PRU – Tun Mahathir
Oleh AMREE AHMAD

4 Mac 2023, 7:36 pm
PUTRAJAYA – Bekas Perdana Menteri, Tun Dr. Mahathir Mohamad memberi amaran bahawa kaum Melayu akan hilang kuasa sepenuhnya di negara ini selepas dua kali pilihan raya umum (PRU).
Peringatan keras itu disuarakan beliau ekoran suasana politik ketika ini yang menurutnya, kekuatan dominan bangsa pribumi tersebut semakin teruk terhakis setelah PRU15.
“Penguasaan ekonomi sudah lama tiada dan sekarang kuasa politik, saya berpendapat PRU16 dan PRU17 nanti keadaan negara akan lebih buruk,” katanya pada sidang media di auditorium Yayasan Kepimpinan Perdana di sini, hari ini.
Terdahulu, beliau ketika berucap sebagai ahli panel Dialog Sepentas Perjuangan Yang Hilang? menyuarakan kerisauan mengenai trend pengaruh politik Melayu yang semakin lenyap.
Mahathir, 97, turut kecewa kerana politik Melayu pada ketika ini teruk diselubungi rasuah termasuk gejala pembelian undi oleh ejen parti tertentu untuk menang dengan cara kotor. – KOSMO! ONLINE


Gantung seluar dalam pada kabel elektrik sebagai protes projek perumahan
Oleh KOSMO!

4 Mac 2023, 8:30 pm
BANGKOK – Seorang wanita bertindak menggantung seluar dalamnya pada kabel elektrik sebagai protes terhadap syarikat pembinaan yang membanjiri tanahnya dengan air sisa toksik di wilayah Samut Prakarn, Thailand, lapor laman berita Thaiger semalam.
Rakaman kejadian yang dimuat naik akaun TikTon @songthaow memaparkan lebih 30 helai seluar dalam selain kasut digantung pada kabel elektrik.
“Boleh sesiapa beritahu saya untuk apa seluar dalam ini? Ia digantung pada ketinggian empat hingga lima meter dari tanah. Adakah berkaitan sebarang amalan khurafat?” demikian menurut keterangan video berkenaan.
Media kemudian melaporkan bahawa lokasi kejadian itu berlaku di hadapan skim perumahan kampung mewah baharu berhampiran Soi King Kaew 13 di daerah Bang Pli.
Beberapa netizen mendakwa seluar dalam dan kasut itu sudah digantung selama beberapa tahun oleh pemilik tanah yang dikenali sebagai Sompong, 63.
Ketika ditemu bual oleh stesen televisyen Channel 7, Sompong mendakwa perbuatan itu sebagai protes terhadap perkampungan mewah yang menimbulkan banyak masalah sejak ia dibina.

“Bunyi bising dari tapak pembinaan membuatkan saya terjaga pada waktu malam. Kampung itu juga mengeluarkan air buangan ke tanah saya.
“Saya tidak boleh menanam sebarang tumbuhan dan ikan saya mati. Saya tidak boleh mencari rezeki!” katanya.
Sompong berkata dia memfailkan aduan terhadap jabatan kerajaan tetapi tidak mendapat sebarang perkembangan. – Agensi


Filem sentuh sensitiviti agama perlu diambil tindakan – Majlis Ulama UMNO
Oleh HARRITH HISHAM

4 Mac 2023, 9:47 pm
PETALING JAYA – Majlis Ulama UMNO (MUU) menegaskan filem-filem yang menyentuh sensitiviti agama oleh rakyat Malaysia tidak boleh dibiarkan tanpa sebarang tindakan.
Setiausaha Eksekutifnya, Datuk Mohd. Khairuddin Aman Razali berkata, pihaknya memandang serius normalisasi filem yang bertentangan dengan akidah dan syariat Islam.
Katanya, demi menjamin keharmonian antara agama, tidak wajar filem seperti itu dibiarkan berleluasa menerusi saluran bebas walaupun atas nama kebebasan berkarya.
“Umat Islam tidak sepatutnya terlibat dengan penerbitan filem seumpama itu sama ada sebagai penerbit, penulis skrip, pelakon atau apa sahaja yang berkaitan.
“Agensi-agensi berkuasa lain perlu segera bertindak tegas menurut undang-undang yang ada di negara kita,” katanya dalam satu kenyataan hari ini.
Justeru, katanya, MUU mengalu-alukan langkah segera kerajaan oleh Menteri di Jabatan Perdana Menteri (Hal Ehwal Agama), Datuk Mohd. Na’im Mokhtar menerusi Jabatan Kemajuan Islam Malaysia (Jakim).

“Kita berharap selepas ini tiada lagi unsur-unsur termasuk penerbitan filem yang cuba menimbulkan keresahan rakyat,” ujarnya.
Terdahulu, Jakim telah diminta bertindak segera berhubung isu filem Mentega Terbang selepas didapati bertentangan dengan akidah umat Islam di Malaysia. – KOSMO! ONLINE


DBKL tutup 2 premis dikendali pekerja warga asing
Oleh HARRITH HISHAM

4 Mac 2023, 7:16 pm
PETALING JAYA – Sebanyak dua premis perniagaan diarah tutup serta-merta oleh Jabatan Penguatkuasaan, Dewan Bandaraya Kuala Lumpur (DBKL) kerana dikendalikan oleh pekerja warga asing.
DBKL dalam kenyataan berkata, serbuan itu dilakukan melalui Tindakan Khas Aktiviti Perniagaan Warga Asing sekitar Kompleks Pasar Borong Kuala Lumpur, semalam.
“Sebanyak dua premis dikenakan tindakan penutupan serta merta dan notis kompaun kerana membenarkan pembantu premis warga asing mengendalikan perniagaan.
“Selain itu, sebanyak tujuh tindakan sita dan pindah barangan turut dibuat terhadap aktiviti penjajaan tanpa lesen yang menjual pelbagai jenis sayuran dan buah-buahan di tepi jalan dan kaki lima premis,” katanya dalam satu kenyataan hari ini.
Tambahnya, tindakan tutup dan pemberian notis kompaun ke atas dua premis terbabit dibuat di bawah Seksyen 101(1)(v), Akta Kerajaan Tempatan 1976 dan Undang-Undang Kecil Pelesenan Tred, Perniagaan dan Perindustrian (WPKL) 2016. – KOSMO! ONLINE


3 ‘air boat’ Sultan Johor digunakan dalam operasi banjir
Oleh MOHAMAD FAIZAL HASHIM

4 Mac 2023, 7:06 pm
JOHOR BAHRU – Tiga aset milik Sultan Johor, Sultan Ibrahim Sultan Iskandar iaitu ‘air boat’ berkuasa tinggi digerakkan bagi membantu operasi menyelamat dan memindahkan mangsa-mangsa banjir.
Sultan Ibrahim berkenan aset milik baginda itu digunakan bagi tujuan berkenaan berikutan banjir melanda beberapa daerah di negeri ini.
‘Air boat’ berkenaan digunakan bagi tujuan penghantaraan bekalan makanan ke penempatan Orang Asli yang terputus hubungan.
‘Air boat’ itu dikemudi Tunku Putera Johor, Tunku Abu Bakar yang kemudian membawa bekalan makanan ke Kampung Orang Asli Pucur di Kahang.

Tunku Abu Bakar mengemudi bot berkenaan selama hampir 40 minit menyusuri Sungai Kahang, dalam keadaan hujan lebat sebelum menyampaikan bantuan bekalan makanan kepada mangsa banjir.

Setakat pukul 4 petang tadi, jumlah mangsa meningkat kepada 39,476 orang daripada 11,463 keluarga berbanding 37,258 orang daripada 10,792 keluarga pada pukul 12 tengah hari dan semua mangsa ditempatkan di 247 pusat pemindahan sementara (PPS) di semua daerah kecuali Kulai. – KOSMO! ONLINE